ნილი საიმონი

ირაკლი სამსონაძისეული ავტორიზებული თანრგმანი

**სექტემბრის თოვლი**

(დრამა ორ მოქმედებად)

მოქმედი პირნი: გუკა;

ანა;

ჰარი;

პერლი;

ჯესი;

პოლინი

ამ ქალაქში ერთობ უცებ აშენებენ ასეთ სახლებს, თანაც ერთობ ძვირად ჰყიდიან, ხოლო მობინადრები ერთობ იტანჯებიან დროთა განმავლობაში, რადგან მოჩვენებითი კომფორტის მიღმა აღმოაჩენენ ხოლმე, რომ თურმე დახურულ სამზარეულოსთვის სარკმელი არ დაუტანებიათ მშენებლებს, დერეფანი ვიწროა, თხელი კედლების იქით ყველაფერი ისმის, მომცრო აივნიდან გადაშლილი ხედი კი სწორედ ამგვარივე მაღალი სახლებით არის ჩაგმანული. რას გახდები, დღესდღეობით ასეთი მოდა დამკვიდრდა ქალაქში, სწორედ ამ რაიონში, ამგვარ, ე.წ. ხუთოთანახევრიან, ვითომდა კომფორტულ ბინებს ეტანება შეძლებული მუშტარი, ჰოდა გუკა და ანაც აჰყვნენ ფეხის ხმას, უკვე ექვსი წელია, რაც ბინა შეიძინეს, „კომფორტულად“ იტანჯებიან, თუ თანამედროვე კომფორტით ეხუთებათ სული; არიან, ცხოვრობენ, პრესტიჟული უბნის მაცხოვრებლები ჰქვიათ.

ვხედავთ მისაღებს, რომელსაც სასადილო ოთახის ფუნქციაც აქვს, იქით ჩახუთულ სამზარეულოს, შემინულ კარს, რომელიც ერთი ბეწო აივანზე გადის, საძინებლისკენ მიმავალ დერეფანს.

ღამე, ბნელა, გუკას ღამის პიჟამო აცვია, ხალათი მოუსხამს, ფეხები შლიოპანცებში წაუყვია, მომცრო სოფაზე ზის, სიგარეტს ეწევა, სახეს მოიჭმუჭნის, ჩაახველებს, შემდეგ....

გუკა. ღმერთო ჩემო!...

(საძინებელში შუქი ინთება. გამოჩნდება ანა, ღამის პერანგი აცვია)

ანა. მოხდა რამე?

გუკა. არაფერი, წადი, დაიძინე.

ანა. არ მატყუებ?! რიგზეა ყველაფერი?!

გუკა. ჰო-მეთქი, ჰო! დაიძინე!

(ანა შეტრიალდება, საძინებლისკენ გაემართება)

ღმერთო, ღმერთო!

(ანა შემობრუნდება ოთახში, ხალათს მოისხამს, შუქს აანთება, ოთახი განათდება)

ანა. ვერ იძინებ?

გუკა. დაძინება რომ შემეძლოს ღამის სამის ნახევარზე მნახავდი აქ? ვზივარ და ღმერთს ვუხმობ საშველად!

ანა. მითხარი რა მოხდა?!

გუკა. მოხდა ის, რომ ოცდასამ ივლისს, მაშინ, როცა სიცხე უმაღლეს პიკს ახწევს, ამ ოთახში მხოლოდ თორმეტი გრადუსია სითბო. აი, რაც მოხდა!

ანა. მერე გამორთე კონდენციონერი, ჩემი თქმა გჭირდება?!

გუკა. კონდენციონერი რომ გამოვრთო, როგორღა ვისუნთქო?!

(ფანჯრისკენ უთითებს)

იქ, ქუჩაში აუტანელი სიცხეა!

ანა. შეგიძლია ფანჯარა შეაღო და კონდენციონერიც დატოვო ჩართული.

გუკა. ფანჯარა რომ შევაღო, მთელი ქუჩის ოხშივარი შემოჭრება ბინაში. სულს ვერ მოითქვამ!

ანა. მაშინ კონდენციონერი გამოვრთოთ დროებით, როცა დაცხება ისევ ჩავრთოთ.

(სამზარეულოდან ვაშლის წვენი გამოაქვს ჭიქით, თან ილუკმება)

გუკა. და ასე, ყოველ საათში ჩავრთო და გამოვრთო?! ღამის განმავლობაში შვიდჯერ, ანუ მაგარი იდეაა! როდისღა დავიძინო?!

ანა. მე ავდგები ხოლმე ჩასართავად, შენ არ შეგაწუხებ!

გუკა. რით ვეღარ დარეკე სახელოსნოში, რამდენჯერ გთხოვე, რამდენჯერ! მოიშალა ეს კონდენციონერი, უკვე ორი წელია მტანჯავს!

ანა. დავრეკე სახელოსნოში, მოვიდნენ, ნახეს კონდენციონერი, ხინჯი ვერაფერი უპოვეს და უკან გაბრუნდნენ.

გუკა. რას ქვია ხინჯი ვერ უპოვეს, როცა მინიმუმზე დავაყენე და წყეულ თორმეტ გრადუსს ვერ ავაცდინე!

ანა. (ჩამოჯდება, ამოიხვნეშავს)

შენც ხომ იცი, აჭარბებ გუკა, მართალია გრილა, მაგრამ თორმეტი გრადუსი მეტისმეტია...

გუკა. იყოს ბატონი ჩვიდმეტი, ოცდაცხრა იყოს, იყოს ოცდათექვსმეტი. გრილა, გესმის, ამ პაპანაქება ზაფხულში მეტისმეტად გრილა!

ანა. ხვალ ისევ დავრეკავ!

გუკა. მომიგონეს აქ! ”მაქსიმუმ“ - სიცივეზე დავაყენებ, დილით ავტოგენით მოუწევთ ყინულში ჩაქვავებული ჩვენი ცხოვრების გამონთავისუფლება.

ანა. რა გინდა, გუკა გამაგებინე! გინდა, რომ გამოვრთო?! - გამოვრთავ?! გინდა რომ ჩავრთო?! - ჩავრთავ! უბრალოდ და მარტივად მითხარი, - რა გინდა?!

გუკა. წადი დაიძინე!

ანა. ვერ დავიძინებ, როცა ასე ნერვიულობ!

გუკა. არაფერსაც არ ვნერვიულობ, უბრალოდ გავითოშე, თანაც ოცდასამ ივლისს, ესაა და ეს!

ანა. ნერვიულობ, იქიდან მოყოლებული ნერვიულობ, როცა სამსახურიდან დაბრუნდი. მთელი კვირაა უკვე რაც ნერვიულობ. იქნებ აქ გირჩევნია დაძინება? თუ გინდა აქ დაგიგებ ლოგინს!!

გუკა. დაძინება კი არა ჯდომაც შეუძლებელია უკვე!

(პატარა ბალიშს მისწვდება)

რა იდიოტური ბალიშებია! გადაყრი უამრავ ფულს ამ ავეჯში, შემდეგ ადამიანურადაც ვერ მოიხმარ...

(ერთ-ერთ პატარა ბალიშს იატაკზე მოისვრის)

ანა. მოიცა, მე მიგილაგებ ბალიშებს...

გუკა. ანა, გთხოვ, წადი! წადი ანა მე მერე მოვალ!

ანა. კონდენციონერი და ბალიშები არაფერ შუაშია, რაღაც სხვა გტანჯავს, რა მოხდა გუკა, მითხარი!

გუკა. (სახეს შეისრესს)

არაფერი, უბრალოდ დავიღალე!

(წამოდგება, შემინულ კარს მიუახლოვდება, რომელიც პატარა აივანზე გადის)

ანა. მაინც ვეღარ დავიძინებ, იქნებ გეთქვა, შენც მოისვენებდი...

გიკა. არაფერი მომხდარა მეთქი, აკი გითხარი! არ ვიცი... რაღაც, მართლაც ვერაა რიგზე... ეს ბინა, სახლი, ეს ქალაქი, უსმინე! აი, უგდე ყური!

(შეშინებული კარს აღებს)

(ქუჩის ხმა იჭრება ბინაში, ავტომანქანების პიპინი, გუგუნი)

დილის სამის ნახევარზე, რომელიღაც მანქანას მიეჩქარება აქედან ორი კვარტლის დაშორებით, ჩვენ კი მისი ხმა გვესმის, ვიფიქრე მეთორმეტე სართულზე მაინც ვეღირსები-მეთქი სიმშვიდეს, არადა ყველა ბგერა აქ იყრის თავს. აქ იქცევა ერთ გრანდიოზულ კაკაფონად და შემდეგ აქედან უბრუნდება ქალაქს!

ანა. უკვე ექვსი წელია აქ ვცხოვრობთ, ამ ბინაში, ადრე არასდროს დაგიჩივლია, გუკა!

გუკა. ვბერდები ალბათ... ხმაური მაღიზიანებს... ყველაფერი მაღიზიანებს...

(კარს მიხურავს)

მხოლოდ ათი წამი მქონდა კარი შეღებული, ხედავ, როგორ გავიოფლე, პიჟამოს გარეცხვა მოგიწევს!....

ანა. (ცდილობს დაამშვიდოს მეუღლე)

მომეცი, სუფთას მოგიტან!

გუკა. (ბოლთას სცემს ოთახში)

დილიდ სამის ნახევარია, აქვე ჩვენს მეზობლად კი გამალებულ იმაში არიან!

(კედლისკენ უთითებს)

ანა. რა ნიშნავს, გამალებულ იმაში?

გუკა. შენ რა დამცინი, ვითომ არაფერი გესმის?!

ანა. (გულწრფელად გაოცებული)

რა უნდა მესმოდეს?!

გუკა. (კედელს მიუახლოვდება)

დაყრუვდი, გოგო?! როგორ არ გესმის?!

ანა. როგორც ჩანს მართლაც დავყრუვდი. მე არაფერი მესმის ისეთი..

გიკა. როგორ შეიძლება ეს არ გესმოდეს?

(წამღერებით)

დგნ-დგნ-დგნ, დგნ-დგნ-დგნ,დგნ-დგნ-დგნ! არც ახლა გესმის?!

ანა. შენი სიმღერა მიშლის ხელს!

გუკა. (კედელს მიცქერილი)

ოჰ, ეს წყეული სტიუარდესა დაიკოები, ღამეს არ აცდენენ! ხან კალათბურთელებს მოათრევენ, ხან რაგბისტებს, საკმარისია რომელიმე სპორტულ სანახაობას უმასპინძლოს ამ ქალაქმა, და იმისდა მიუხედავად აგებს გუნდი თუ იგებს, ბოლოს და ბოლოს, მაინც აქ, ამ წყეული, თხელი კედლის მიღმა აღმოჩნდებიან ხოლმე სპორცმენი ჯეელები! სადღაც, იქ, ცაში, კი ბოინგ-747-ის საბრალო მგზავრები თვითმომსახურეობაზე გადასულან, რამეთუ სტიუარდესა დაიკოებს თავისი ბუნაგი არ ეთმობათ!

(ანას უბიძგებს კედლისკენ)

ახლოს მიდი! არც ახლა გესმის არაფერი?!

ანა. (ყურს მიუგდებს კედელს)

ჰო, ახლა მესმის!

გუკა. ჰოდა, ნუ გიკვირს, თუკი ღამით არ მეძინება!

ანა. (კედელს გაეცლება)

არ არის აუცილებელი სწორედ ამ კედელთან თავმიბჯენილმა დაიძინო! თავისუფლად შეგიძლია საძინებელში მოისვენოთ!

გუკა. აოე! მორჩით! სამის ნახევარია უკვე!

(კედელს უბრახუნებს)

აქოთებული დილის სამის ნახევარი!

(შეყოვნდება, ანას გამოხედავს)

შეხედე, კედელი გამოვანგრიე მგონი! თითი ვერ დაგიკარებია ვერაფრისათვის!

ანა. ეგ კედელი მას მერე გაიბზარა, მილი რომ გასკდა მაღლა.

გუკა. იცი, რა დაჯდა ამ სახლის აშენება, იცი?! არადა თითს ვერ დააკარებს ვერაფერს, კიდე კარგი, სურათისთვის ლურსმნის მიჭედება არ გადავწყვიტეთ, ალბათ თავზე ჩამოგვექცეოდა ჭერი!

ანა. დამშვიდდი, ორშაბათს მოვლენ და შეაკეთებენ.

გუკა. (ჩამოჯდება)

არავითარი ორშაბათი! - ხვალვე! მე მინდა, რომ ეს კედელი ხვალვე შეაკეთონ! ჩვენი სიცოცხლე საფრთხეშია! თანაც გადაღებონ! და თუ ეს კედელი სულ ოდნავ მაინც იქნება განსხვავებული სხვა კედლებისაგან, მაშინ, კეთილი ინებონ და სხვა კედლებიც გადაღებონ, გადაღებონ მთელი ბინა! კაპიკს არ გადავუხდი ამ საქმეში, მათი ბრალია და იმიტომ! გასაგებია?!

ანა. გასაგებია, ასე გადავცემ?!

გუკა. გადაეცი, დიახ, გადაეცი! კონდინციონერის ამბავიც მოახსენე, ისიც უთხარი რომ საძინებლის ფანჯარა რატომღაც მხოლოდ წვიმიან ამინდში იღება, მაგრამ იღება და ვერცკი იხურება, სანამ წვიმა მთელ იატაკს არ დაასველებს. ტუალეტის ამბავიც წვრილად უამბე, იქ წყალი ჟონავს!

ანა. სახელური თუ კარგად დაწიე არ ჟონავს, გუკა!

გუკა. რატომ, მითხარი, რატომ უნდა დავემსგავსო იმ შერეკილს, ვინც უამრავი ფული მხოლოდ იმისთვის მოისროლა, რომ მთელი ღამის განმავლობაში უნიტაზთან იდგეს და ტუალეტის სახელური ქაჩოს და ქაჩოს!

ანა. მე მითხარი ხოლმე, მე ჩამოვქაჩავ!

გუკა. (მიაცქერდება ანას)

წადი, ანა, დაიძინე! არ მინდა ახლა შენთან საუბარი! მიდი, ძვირფასო, გთხოვ დაიძინე!?

ანა. არ შემიძლია დაძინება, როცა ასე იტანჯები...

გუკა. არა, არ ვიტანჯები, ნერვებს ავყევი.. სულ ესაა...

ანა. მოგცე ველიუმი?

გუკა. დავლიე უკვე..

ანა. ერთიც დალიე, დაგამშვიდებს.

გუკა. მეორეც დავლიე...

(სკამზე ჩამოჯდება)

როგორც ჩანს ველიუმი არ მოქმედებს ჩემზე!

ანა. ორი ველიუმი დალიე და არ იმოქმედა?!

გუკა. ხომ არ ვიგონებ, ეს ოხერი! უნად დავემშვიდებინე, არა, წესით?! ჰოდა არ დამამშვიდა! ესე იგი არც მოქმედებს, არა ჩემზე?! დააკლეს ალბათ რაღაც! რაში ვიხდი ფულს, მხოლოდ სახელწოდებაში, - ველიუმი! (კედელს უბრახუნება)

გაფრინდებით ოდესმე თუ არა?! გაფრინდით, რა, რომელიმე სხვა ქალაქში, სხვა მოქალაქეებს დაუფრთხეთ ძილი!

ანა. საკმარისია, გუკა, გთხოვ, მაშინებ უკვე! მითხარი რა მოხდა, რაღაც შიგნიდან გღრღნის...

გუკა. რატომ უნდა ვცხოვრობდეთ ასე, რატომ?! ვიხდით ფულს, არადა რაში ვიხდით, რისთვის ვიხარჯებით, რაღაც ყუთისთვის, რასაც პრესტიჟული ბინა დავარქვით, პრესტიჟულ რაიონში, სინამდვილეში კი...

ანა. მე მგონი ავად ხარ გუკა!... ფერი დკარგე, რაღაცნაირად გაიცრიცე, რატომ იზელ მუცელს?!

გუკა. არ ვიზელ, უბრალოდ ხელი მიდევს მუცელზე.

ანა. რატომ გიდევს, გტკივა?!

გუკა. ისე... მსუბუქი შეკრულობაა... ალბათ იმ ქაქის ბრალია, სადილად რომ მივირთვი.

ანა. სად ისადილე?

გუკა. რესტორანში, რომლის სახელწოდებაცაა „ჯანმრთველი კვება“! - თუკი „ჯანმრთველ კვებაშიც“ ვერ იკვებები ჯანმრთველი პროდუქტით, მაშ სადღაა, მითხარი, გამაგებინე, ღვთის გულისათვის!

ანა. იქნება გშია? მოგიმზადებ რამეს, გინდა?!

გუკა. რომელიღაც გაზეთიდან მახსოვს, - კოლუმბიის უნივერსიტეტში თეთრ ვირთხებს კიბო დამართნიათ და იმიტომაც დამართნიათ კიბო, რომ კრეკერებს აჭმევდნენ თურმე.

ანა. ეგ გაწუხებს?! კრეკერები ჭამე დღეს?

გუკა. ადრე მახსოვს საკვები საკვებს ჰგავდა, ცამეტი წლიდან ნამდვილი საკვების გემო დამავიწყდა....

ანა. ახლა კარგ საუზმეს გაგიმზადებ...

გუკა. ოცდაათი წლის მანძილზე ერთი ლუკმა ნამდვილი პური არ მიჭამია: ეს რომ მცოდნოდა, ბავშობიდან შემოვინახავდი ორიოდე ფუნთუშას დღევანდელი დღისთვის. ჰაერი დაიკარგა, შეუძლებელია აქ სუნთქვა!

(აივანზე გადის)

ღმერთო, რა სიმყრალეა! მეთორმეტე სართულზეც კი ატანს, თითქოს აქვე ყარსო რაღაც, რატომ გააქვთ ნაგავი გარეთ, როცა ასე ცხელა? მოდი აქ, მინდა შენც იგრძნო!

ანა აქედანაც ვგრძნობ!

გუკა. არა, ჩემთან მოდი!

ანა. (მიუახლოვდება, ჰაერს შეისუნთქავს)

მართალი ხარ, აქ განსაკუთრებით იგრძნობა სიმყრალის სუნი.

გუკა. ეს ქვეყანა თავისივე ნარჩენებში იძირება თანდათან. ნაგავი, წარმოების ნარჩენები გორებად, მთებად იზიდებიან სულ უფრო მაღლა და მაღლა. სამიოდე წლის შემდეგ ჩვენი მეთოთხმეტე სართული მეორე სართულად იქცევა, დანარჩენ სართულებს ნარჩენები და ნაგავი შთანთქავს!

ანა. ვერაფერს გახდები გუკა! ზამთრამდე ხომ არ შეინახავ, ნაგავი იმის ნაგავია, რომ შინიდან გაიტანო.

გუკა. არ შემიძლია შენთან საუბარი, დღეს არ შემიძლია...

ანა. გუკა, მეც ისეთივე ადამიანი ვარ, როგორც შენ. მტკივა, მცხელა, მაწუხებს სიმყრალის სუნი და ქუჩიდან შემოჭრილი ხმაური, მაგრამ იძულებული ვარ რაღაც-რაღაცეებს შევეგუო, ან კი სხვა რა გზაა?!

(უეცრად ძაღლი აყეფდება, შემდეგ აყმუვლდება კიდეც)

გუკა. ადამიანს წუწუნის უფლებაც ააქვს და პროტესტისაც. თუკი არაფერს აპროტესტებ, არსებობას წყვეტ ესე იგი. ჰოდა მეც გამოვთქვამ პროტეს ამ დამპალი ყოფისა და ამ აყმუვლებული ძაღლის გამო, რომელიც ასე მიშლის ნერვებს!

(ხმამაღლა)

ხმა ჩაიწყვიტე, შე ეშმაკის კერძო, ხმა!

ანა. ძაღლთან ერთად თუ აპირებ ყმუილს, მაშინ მე დასაძინებლად წავედი!

გუკა. როგორ შეგიძლია ასეთ ყმუილში ძილი, გამაგებინე!

(აივნიდან ჩასძახებს ვიღაცას)

ხმა ჩააკმენდინეთ თქვენს ძაღლს! ადამიანს ვერ დაუძინია! ღმერთო მაღალო!

(ხმა მაღლიდან)

თვითონ ჩაიკმინდე ხმა! აქ ბავშვებს სძინავთ!

გუკა. (ახლა მაღლა ასძახებს)

და მე ვარ მერე დამნაშავე?! მე რას მიყეფ, ჩადი ქვემოთ და იმ წყეულ ძაღლთან ერთად იყეფე!

ანა. გუკა, ღვთის გულისათვის, მორჩი რა!

გუკა. (ოთახში შემოდის და ახლე ანას უყვირის)

არასოდეს მითხრა - მორჩი! გესმის შენ თუ არა, არასოდეს მაკადრო- - მორჩი!

ანა. ჩემგან რაღა გინდა, არ მესმის, მე რა დაგიშავე?! თუ ასეთი დანატრებული ხარ სიჩუმეს, მიბრძანდი ბიბლიოთეკაში და იქ დაიმშვიდე ნერვები! ჩემზე კი ხმას ნუ ინაღლებ! წავედი! ძილი ნებისა!

(შემობრუნდება, გაბრაზებული ჩანს, საძინებლისკენ გაემართება, თითქმის მიუახლოვდება კიდეც კარს)

გუკა. ანა!

(ანა შეყოვნდება, შემობრუნდება გუკასკენ)

არ წახვიდე! არ დამტოვო, ანა მგონი ვგიჟდები...

(ანა მიაცქერდება ქმარს, შემდეგ მიუახლოვდება)

ანა. რა მოხდა?!

გუკა. ვერ ვარ კარგად, ისეთი შეგრძნება მაქვს, თითქოს ნიადაგი მეცლება ფეხქვეშ.

ანა. ბოლო დროს ცუდად გძინავს...

გუკა. ბოლო დროს იმასაც ვერ ვხვდები სადა ვარ... მივდივარ ნაცნობ ქუჩაზე, ჩემს ქალაქში, არადა მგონია, რომ უცხო ქვეყანაში დავეხეტები.

ანა. ჩემთვის ნაცნობია ეგ შეგრძნება...

გუკა. რაღაც ხდება ჩემს თავს... თითქოს ვიკარგები, ვერაფერს ვაკეთებ.... ერთხელ ისიც კი დამავიწყდა, როგორ და სად უნდა ჩამეგდო მონეტა წყლის ავტომატში, ვიდექი, ხელში ცარიელი ჭიქა მეჭირა და ვიხსენებდი, ვიხსენებდი, მერე აღმოვაჩინე, რომ წყალი ფეხსაცმელებზე მეღვრებოდა....

ანა. ვისა აქვს დღევანდელ ცხოვრებაში ნერვები რიგზე... ძალიან ბევრია შენს დღეში, გუკა!

გუკა. ნერვები? ნერვებიო?! ნერვები იმას ნიშნავს, რომ დაჭიმული ხარ, მე კი არ ვიცი რას და როგორ მოვეჭიდო, ანა, ყინულივით მისხლტება ხელიდან ყველაფერი, მე მეშინია, სიკვდილამდე მეშინია!

ანა. ნუ ლაპარაკობ ასე... ექიმთან ხომ არ მივსულიყავით?

გუკა. ვისთან - იმასთან? ის ხომ მოკვდა, წამგლიჯა უამრავი ფული, თვითონ კი ნერვიულ ნიადაგზე ინფარქტმა ხია და მიიცვალა! სული განუტევა!

ანა. სხვა ექიმებიც არსებობენ, კარგი ექიმები, მათ მოვძებნით...

გუკა. კი, როგორ არა, მოვძებნით, ისევ უამრავ ფულს მივართმევთ ლანგრით, შედეგად კი ყველაფერი ძველებურად განმეორდება: „გამარჯობათ“, „დაბრძანდით“, „რა გაწუხებთ, გეთაყვა“? და იწყებ თავიდან და ახლა ამ ახალ ექიმს აწვდი ინფორმაციას შენი პერსონის შესახებ: სწორედ იმ ინფორმაციას აწვდი, რომელიც უკვე მიაწოდე ძველ ექიმს, ამაში უამრავი ფული გადაიხადე, თანაც, ის კი ნერვიულ ნიადაგზე მიიცვალა...

ანა. ფსიქოთერაპიის სეანსებზე შეიძლება ჩაწერა, ექიმს გაესაუბრებოდი....

გუკა. მე აღარ ვიცი, ვინ ვარ და სად ვარ, ანა, მე დავიკარგე, მედიცინა უძლურია! ისეთი ბიურო თუ მიშველის დაკარგულ ნივთებს რომ აბრუნებს, იქნებ საკუთარი თავი დამიბრუნონ!...

ანა. დაიცა... მომისმინე.... ორიოდე კვირით რომ გავმგზავრებულიყავით სადმე, ცოტა დაგვესვენა, ორკვირიანი დასვენება ჰაერზე... ქალაქიდან მოშორებით, ორკვირიან შვებულებაში ხომ გაგიშვებენ, გუკა?

გუკა. (დუმს, ფანჯარას მიუახლოვდება, კაქტუსს მიაცქერდება)

კაქტუსიც კვდება, დედამიწის ზურგზე ყველაზე გამძლე მცენარე - კაქტუსიც კი ვერ უძლებს ქალაქის ამ პრესტიჟულ რაიონში ცხოვრებას, მეთორმეტე სართულზე თანაც...

ანა. მიპასუხე, გუკა, შეძლებ ორი კვირით სამსახურიდან განთავისუფლებას?

გუკა. (ვისკს ჩამოისხამს ჭიქაში)

ჰო, შევძლებ, ორი კვირით განთავისუფლებას, მხოლოდ ის მაშინებს, რომ ისინი დარჩენილი ორმოცდაათი კვირითაც გამანთავისუფლებენ ამის შემდეგ.

(მოსვამს)

ანა. რას ამბობ? ოცდაორი წელი ემსახურე მათ, გუკა - მთელი ოცდაორი წელი! აი, რაში ყოფილა საქმე?! სამსახურის დაკარგვა გაშინებს არა?! რამე გითხრეს?! გაგრძნობინეს?!

გუკა. თქმა რაში სჭირდებათ? ამ წელს კომპანიამ სამ მილიონზე მეტი ზარალი ნახა, და აი, უეცრად კაპიკების ეკონომია დაიწყეს. ფირმის ვიცე პრეზიდენტი სამი კვირაა უკვე რაც ერთი და იგივე ჭიკარტით სარგებლობს. 62 წლის სოლიდური მამაკაცი, ორი აგარაკის პატრონი, ერთი მთაში, მეორე ზღვაზე, ოფისში დარბის გაქაფული და გაიძახის: არ გინახავთ ჩემი ჭიკარტი, მიშველეთ?!

ანა. მესმის, კრიზისია, მაგრამ შენთვის ხომ არაფერი უთქვამთ, გუკა?!

გუკა. უფროსი თანამშრომლებისთვის სასადილო დახურეს. სხვადსხვა განყოფილებების მმართველებს შინიდან მოაქვთ ბუტერბროდები.

ანა. ჰო, გუკა, მაგრამ ჯერ ხომ არაფერი მომხდარა ისეთი, რა აზრი აქვს წინასწარ ნერვების წყვეტას...

გუკა. აღარავინ აგვიანებს, ყველას ეშინია, რომ დაგვიანებულს ცხვირწინ მიუკეტავენ კარს.

ანა. არ დავიკაგებით, დამიჯერე, ბოლოს და ბოლოს სხვა სამსახურს ნახავ!

გუკა. სად? სად ვნახავ. იანვარში ორმოცდაშვიდი წელი მისრულდება, ორმოცდაშვიდი! ჩემი ნახევარი ჯამაგირით ორ ყმაწვილს აიყვანდნენ!

ანა. კარგი, დაუშვათ მოხდა უკვე რამე. დავუშვათ, დაკარგე სამსახური, ამით ხომ არ მთავრდება ყველაფერი, არა?! სამყარო დაიქცა, თუ რა?! სულაც გავეცალოთ ამ ქალაქს, სადმე სოფლად დავსახლდეთ....

გუკა. სად? ველურ დასავლეთში, კოვბოის ქუდით თავდახურულმა, ცხენზე ამხედრებულმა ვმწყემსო საქონელი, თუ რას მთავაზობ? რით ვირჩინოთ თავი?!

ანა. ჩვენი გოგონები უკვე კოლეჯს ამთავრებენ, მათი სწავლის ქირისთვის გვეყოფა ფული, ჩვენ კი რა ბევრი გვინდა?!

გუკა. ჭერი გვინდა თავზე, ტანსაცმელი და საჭმელი გვინდა, აი, რა გვინდა, არც ისე იაფი ჯდება ეს სიამოვნება.

ანა. თანამედროვე სამყაროში უამრავი საშუალებაა, გუკა, საზღვრები გაიხსნა, შეგვიძლია სადმე დავმკვიდრდეთ, თუნდაც ოკეანის გაღმა...

გუკა. (თავს უქნევს)

ორმოცდაშვიდი წლის ასაკში, როცა გასტრიტი გტანჯავს და მაღალი წნევა შემოგეჩვია, ჰო, ერთი სული აქვთ, როდის მიხილავენ ასეთს, ოკეანის გაღმა, გაშლილი ხელით მელიან, რათა სწორედ მე დამასაქმონ!

ანა. (გაბრაზებული)

არა, არ მესმის უბრალოდ, რა გვაკავებს აქ, თუნდაც ერთი მიზეზი დამისახელე, რაც აქ გაკავებს!

გუკა. ჯერ კიდევ შეიძლება გაბრძოლება, რაღაცას ვნიშნავ ჯერ კიდე...

ანა. თითქოს ზოოპარკში ცხოვრობდე, გალიაში ხარ გამომწყვდეული, ერთ ოთახში ძალიან ცხელა, მეორეში პირიქით, - ძალიან ცივა, აივანზე კაქტუსსაც ვერ გაუძლია და ამას ვეძახით ცხოვრებას?! ეშმაკსაც წაუღია ასეთი ცხოვრება! წავიდეთ!

გუკა. სად?! სად წავიდეთ გამაგებინე?! ჩრდილოეთით თუ სამხრეთით?! ვის დაკარგვიხარ, ვის სჭირდები? შენ გგონია ლამაზ რეკლამებში და სურათებში როა, მართლაც ისე გამოიცქირება იქაურობა?! იქნებ ტყის მჭრელად მირჩევ წასვლას, თუა ასეა, დაე იცოდე, ტყის მჭრელები უკვე დიდი ხანია იმ სკამის ფეხებსღა თუ ხერხავენ, რომელზეც თავად სხედან!

ანა. მე ნებისმიერ ადგილას წავალ! გუკა! ოღონდ მითხარი და მოგყვები! მე ნებისმიერ ადგილს შევეგუები, მე ვიცხოვრებ გამოქვაბულში, კარავში, ხეზე, ამაზონკის გაუვალ ეკლნარში, ტივზე!

გუკა. ძალიან კარგი. დარეკე ტურისტულ სააგენტოში, ტურკლასის ორი ბილეთი შეუკვეთე ბოლივიაში, ხვალისთვის კი მონადირეთა მაღაზიაში შეიარე თითო წყვილი მონადირის აღჭურვილობა შეიძინე თოფებთან ერთად.

ანა. ვერ გავიგე, რატომ მელაპარაკები ისე, თითქოს შეშლილი ვიყო!

გუკა. მე ვარ უკვე სანახევროდ შეშლილი, მე, მომყევი, შანსი გაქვს დამეწიო!

ანა. საღი აზრი მინდა მოგაწოდო, მხარში ამოგიდგე, გეგონება, მე ვიყო რამეში დამნაშავე!

გუკა. არ მითქვამს, რომ შენ ხარ დამნაშავე!

ანა. მაშ, რაღა გინდა ჩემგან, ჩემგან რას ითხოვ, საერთოდ რა გინდა, ისიც ვერ გავიგე!

გუკა. (თავს ჩარგავს ხელებში)

ბევრი არაფერი... თუნდაც ერთი ბეწო სივრცე მჭირდება, სადაც სუნთქვა შეიძლება....

(ტელეფონის ზარი, გუკა ანას უცქერის)

ვინ შეიძლება იყოს?!

(ანა მხრებს იჩეჩავს)

იქნებ ოფისიდან რეკავენ?

ანა. ამ დროს?

გუკა. ვინ იცის, შესაძლოა ღამის მორიგე გაიჩინეს, რომელიც სამსახურიდან დათხოვნის შესახებ აუწყებს ფირმის თანამშრომლებს. ამ შემთხვევაში მთელი სამუშაო დღის ეკონომიას გააკეთებენ ჩემზე.

(ტელეფონი კვლავ რეკავს)

ანა. ყურმილი აიღე გუკა, მე არ შემიძლია...

გუკა. (ყურმილს მისწვდება)

დიახ! დიახ, მეთოთხმეტე ბინაა! მერე?! მე არ გაძინებთ?! იქნებ ისიც მიბრძანოთ, თვითონ მე ვინ არ მომახუჭინა თვალი მთელი ღამე?! დიახ, დალახვრის ეშმაკმა, თქვენ, დიახ, და არც ის მაინტერესებს, რომ შტუტგარტში გაქვთ ხვალ რეისი! აჰა, კედელზე ბრახუნს მოჰყვებით, კეთილი, საპასუხო ბრახუნს მიიღებთ!

(ყურმილს დაადებს ხელს, ანას მიმართავს)

თუკი ბრახუნი ატეხეს, აუცილებლად დააბრახუნე, ანა!

ანა. კარგი, რა გუკა, რატომ აჰყევი....

(კედელზე ბრახუნის ხმა ისმის)

გუკა. ძალიან კარგი!

(ანას)

მიდი, შეუტიე!

ანა. გუკა, სადაცაა გათენდება, მიეცი ძილის საშუალება....

გუკა. დააბრახუნებ თუ არა?!

ანა. მერე ხომ ისინიც დააბრახუნებენ!

გუკა. (აგრესიით)

დააბრახუნებენ-მეთქი, თუ არა!

ანა. კარგი, ჰო!

(ორჯერ დააბრახუნებს)

გუკა. (ყურმილში)

აჰა, მიიღეთ რაც გინდოდდათ?!

(კედლის საპირისპირო მხრიდანაც აბრახუნებენ, გუკა ანას)

მიდი!

(ანა აბრახუნებს, იგივე ბრახუნით პასუხობენ)

მიდი, მიდი!!! კიდევ, მიდი, ასე!!!

(სცენა სიბნელეში იძირება, შემდეგ ფარდა, სიბნელეში ისმის „უკანასკნელი ცნობები“)

დიქტორის ხმა. (სასიამოვნო, ცინცხალი,შინაურულად თბილი)

საღამო მშვიდობისა... ვიწყებთ უკანასკნელი ცნობების გადმოცემას ექვს საათზე. ჩვენს ქალაქში საავადმყოფოს თანამშრომლები გაიფიცნენ. ქალაქის მერის მისაღებში პაციენტების ზარი არ წყდებოდა. განსაკუთრებით ხანში შესული პაციენტები უჩივიან საავადმყოფოში გამეფებულ ცუდ კვებას, ანტისანიტარიას და წამლების დეფიციტს. 79 წლის პაციენტი დერეფანში წაქცეულა, ფეხიც მოუტეხია, დახმარება კი 72 წლის ქალბატონს აღმოუჩენია მისთვის, რომელსაც სულ ახლახან გაუკეთეს ნაღვლის ბუშტის ოპერაცია. ორმა მამაკაცმა ბრმათა თავშესაფრიდან ოთხი ათასი დოლარი მოიპარა. პოლიცია ვარაუდობს, რომ სწორედ იმ მძარცველებთან აქვთ საქმე, ვინც გასულ სამშაბათს ოცდათექვსმეტი ათასი დოლარი გაიტანა ძაღლების და კატების კლინიკიდან. მერიის სამსახური იტყობინება, რომ ხვალ, შესაძლოა წყალი გადაკეტონ ქალაქის რიგ რაიონებში. პოლიციის დეპარტამენტის უფროსის ცნობით, ბინის ქურდობის შემთხვევები ამ თვეში შვიდი მთელი ოთხი მეათედი პროცენტით გაიზარდა.

რამდენიმე დღის შემდეგ საღამოს საათები. ოთახში არეულობაა, სკამები გადაუბრუნებიათ, უჯრები გამოუღიათ, იატაკზე სხვადასხვა ნივთები ყრია, წიგნების კარადა სანახევროდ გამოუსუფთავებიათ.

ანა. (ტელეფონთან დგას, ერთიანად ცახცახებს)

დიახ, ეს ესაა გამძარცვეს... ახლახანს შემოვედი და... ყველაფერი წაიღეს.. კარი ღია დამხვდა... ორიოდ წუთით ადრე რომ მოვსულიყავი, ცოცხალიც არ დავრჩებოდი, ალბათ! მეთოთხმეტე ბინა, დიახ, მეთოთხმეტე სართულზე! ჯერ-ჯერობით არ ვიცი... ტელევიზორი, მუსიკალური ცენტრი, წიგნები, ტანისამოსი, თითქმის მთელი გარდერობი, ჩემიც, გამსაკუთრებით კი, ჩემი მეუღლის... ახლა სრულიად მარტო ვარ, მეუღლე არ დაბრუნებულა სამსახურიდან, რაც შეიძლება სასწრაფოდ გამოაგზავნეთ ვინმე, მეშინია, ალბათ მომკალვენ, ცოტა ადრე რომ..... დიახ! გმადლობთ!

(ყურმილს დაკიდებს, ოთახს მოათვალიერებს, სკამს წამოაყენებს ფეხზე, უჯრებს ალაგებს, რაც უფრო მეტ დანაკარგს აღმოაჩენს ხოლმე, მეტი ხმით ქვითინებს)

უნდა დავმშვიდდე როგორმე, უნდა დავლიო რამე.

(სამზარეულოს ონკანიდან წყალს ჩამოისხამს ჭიქაში, მაცივრიდან ყინულის რამდენიმე ნატეხს გამოიღებს, ოთახში გამოვა, ბარს აღებს)

სასმელიც კი წაუღიათ...

(ჭიქას ჩამოდგამს მაგიდაზე, ტირის)

ველიუმი.... მე უნდა მივიღო ველიუმი...

(დერეფნიდან საძინებელში გადის, ტირის, საძინებლიდან იგივე ხმა ისმის, როგორც ჩანს ანას საძინებელში იგივე სურათი დახვდა, აღებს უჯრებს, შემდეგ სიჩუმე, ალბათ საწოლზე თუ დაემხო, სიჩუმეს ქვითინის ხმა არღვევს, მთელი ხმით ტირის, შემოდის გუკა, პერანგის სახელოები აუკაპიწებია, სცხელა, პიჯაკი მკლავზე აქვს გადაკიდებული, გაზეთი უჭირავს მეორე ხელში, აღებს კარადას, პიჯაკს საკიდზე მიუჩენს ადგილს! თითქოს ვერაფერს ამჩნევს, თავის საფიქრალს მისცემია, სკამს მიუახლოვდება, ზედ დაემხობა დაღლილი და დათრგუნული ჩანს, თავს გადახრის, ღრმად ამოისუნთქებს, როდის-როდის ახელს თვალს, ოთახს მოათვალიერებს, გეგონება პირველად ამოყო აქ თავიო, სახეზე გაკვირვება ემჩნევა)

ანა. (ოთახის სიღრმიდან)

გუკა?! შენ ხარ, გუკა?!

(საძინებლიდან გამოჩნდება ანა, ხელში წვრილფეხა ვაზა უჭირავს, გუკას მისჩერებია)

გუკა. რა ხდება?! რა დომხალია ბინაში?!

ანა. გაგვძარცვეს!

(გუკა გაოცებული სახით უცქერის ცოლს, წამოდგება, ახლა ოთახს მოათვალიერებს)

გუკა. როგორ თუ „გაგვძარცვეს“?!

ანა. (ყვირის)

გაგვძარცვეს! აი, ასე, აიღეს და გაგვძარცვეს!!!

გუკა. (თითქოს თვალებს არ უჯერებსო)

არ მესმის რას გულისხმობ, ვერ გავიგე, ვიღაც მოვიდა, ვითომც არაფერიო, ისე შემოაღწია ბინაში და გაგვქურდა?!

ანა. იქნებ გგონია, რომ ქურდები წინასწარ გითანხმდებიან და ისე გქურდავენ!

გუკა. კარგი, დამშვიდდი... მე მხოლოდ გკითხე, ანა, რა წაიღეს?

ანა. მაღაზიაში ჩავირბინე ხუთი წუთით, მოვედი და რას ვხედავ.

გუკა. ხუთ წუთში, ამდენი როგორ მოასწრეს... შეხედე ოთახს!

ანა. მხოლოდ ხუთი წუთი! მოვედი და ....

გუკა. ხუთ წუთში მოხვედი?! მაშინ სრულიად სამყაროს უკლებლივ ყველა ბოროტმოქმედს უმუშავია ჩვენს ბინაში!

ანა. ალბათ ასეც იყო, რადგან მხოლოდ ხუთი წუთით დავტოვე აქაურობა.

გუკა. როცა სადარბაზოში შემოხვედი საეჭვო არავინ შეგინიშნავს?

ანა. ამ სახლში ყველა საეჭვოდ გამოიყურება.

გუკა. ჩანთებით თუ შენიშნე ვინმე?!

ანა. არა არავინ შემინიშნავს!

გუკა. რას ნიშნავს „არავინ შემინიშნავს“?!

ანა. სწორედ იმას, რასაც ნიშნავს. შენი აზრით ვიდექი სადარბაზოში და იმის ცქერით ვტკბებოდი, როგორ მიათრევს ვიღაცა ჩვენს ტელევიზორს?

გუკა. ტელევიზორი წაიღეს?!

(საძინებლისკენ გასწევს, შემდეგ შეყოვნდება)

უახლოესი მოდელის ფერადი ტელევიზორი....

ანა. ჰო, ალბათ გული არ დასწყვეტიათ, რომ უახლოესი მოდელის ნაცვლად 1948 წლის გამოშვების ტელევიზორი არ დახვდათ. ნახეს ახალი ტელევიზორი და ის წააყოლეს ხელს... ჯერ კიდევ ვერ მოვსულვარ გონს...

გუკა. ჩამოჯექი, დასალევს მოგიტან....

ანა. არ არის საჭირო...

გუკა. ცოტაოდენი ვისკი დაგამშვიდებს.

ანა. ვერა, ვერაფრით დამამშვიდებს ცოტაოდენი ვისკი, მითუმეტეს, რომ არა გვაქვს, ისიც თან გაიყოლეს.

გუკა. რაც ვისკი გვქონდა ბარში, ყველა?!

ანა. ჰო, ყველა, უკლებლივ ყველა ბოთლი.

გუკა. „ჩივეს რიგელიც“?!

ანა. არა, გუკა, მძარცველებს წესად აქვთ, მხოლოდ იაფფასიანი ვისკის ბოთლი წააყოლონ ხელს, „ჩივეს რიგელს“ კი ჩვეულებრისამებრ, ადგილზე სტოვებენ. ჰო, წაიღეს, ყველაფერი წაიღეს, წვეთის არ დაუტოვებიათ,

გუკა. ნაძირალები!...

(მიირბენს აივანთან, კარს აღებს და გაჰყვირის)

ნაძირალებო ! წყეულო ნაძირალებო!!!

(კარს მიხურავს, გამოტრიალდება)

მხოლოდ ხუთ წუთში წარმოგიდგენია?! ვინ იყვნენ, რა ძალა ერჩოდათ ასეთი, რომ ხუთ წუთში....

ანა. პოლიცია გამოვიძახე, ალბათ მოვლენ...

გუკა. ხომ უთხარი, რომ გაგვძარცვეს?!

ანა. რას ვეტყოდი შენი აზრით, რატომ მოვიპატიჟებდი?! მეგობრები არ მყავს პოლიციაში... რა კითხვებს სვამ, რა დაგემართა?!

გუკა. კარგი, დამშვიდდი, ისტერიკაში ხარ ახლა!

ანა. არავითარ ისტერიკაში არა ვარ!

გუკა. დამშვიდდი, დამშვიდდი...

ანა. შენ მაგდებ ისტერიკაში, სხვა არავინ! ნუთუ ვერ აცნობიერებ, სულ ახლახან ჩემი ბინა გაძარცვეს!

გუკა. და შენი აზრით, მე აქ მდგმური ვარ?! ჩემი ბინაც გაძარცვეს, ჩემი ტელევიზორი და ჩემი საყვარელი ვისკიც, სწორედ ისე გაიტანეს აქედან, როგორც შენი ტელევიზორი და ვისკი!

ანა. ჰო, მაგრამ ამ უბედურების პირველად ნახვის ბედნიერება შენ არ გრგებია წილად; მე მერგო, მე აღმოვაჩინე პირველად ჩვენი იავარქმნილი ბინა...

გუკა. რა მნიშვნელობა აქვს ვინ აღმოაჩინა პირველად, არც ყლუპი ვისკია, პირი რომ გაისველო, აღარც ტელევიზორი რამით რომ შეიქციო თავი!

ანა. ნუ მიყვირი! მეც შენ დღეში ვარ, ვერ ამჩნევ?!

გუკა. კარგი მაპატიე, ძალაუნებურად ავუწიე ხმას.

(საძინებლისკენ მიდის)

ველიუმს მოგიტან, დაგამშვიდებს...

ანა. არ მინდა ველიუმი!

გუკა. ერთი დაბლეტი მიიღე, გიშველის!

ანა. არ მინდა-მეთქი ველიუმი!

გუკა. რას მეჯიუტები, არ მესმის?!

ანა. არაფერსაც არ გეჯიუტები. არ გვაქვს ველიუმი, ისიც წაიღეს.

გუკა. (შეყოვნდება)

ველიუმიც წაიღეს?

ანა. ველიუმთან ერთად თუ რამ წამალი იყო, ისიც! ველიუმი, სეკონალი, ასპირინი, შენ წარმოიდგინე, კბილის პასტა და პირის გასაპარსი ასაქაფებელი კრემიც კი... მხოლოდ კბილის ჩოთქი დაგიტოვეს, შეგიძლია აბაზანაში გახვიდე და კბილები გაიხეხო.

გუკა. (არ უჯერებს, ეღიმება)

არ მჯერა, მე არ მჯერა!

(უცქერის, შემდეგ ადგილს მოსწყდება, საძინებლისკენ გაენთება, ანა წამოდგება იატაკზე დაგდებულ წიგნს მისწვდება)

გუკა. (საძინებლიდან)

ბინძური ღორები! ნაძირალები!

(ანა წიგნს დააპირქვავებს, დაბერტყავს, უშედეგოდ, შემორბის გუკა)

ღმერთი დასჯის იმ გარეწრებს, ღმერთი ისე მოუწყობს საქმეს, რომ თავისივე მოპარული მანქანით შეასკდნენ დიდ ხეს და აფეთქებულ მანქანაში ჩაინაცრონ!

ანა. ყოველ დღე გესმის მსგავსი ამბები რადიოდან თუ ტელევიზიიდან, მაგრამ როცა შენ დაგატყდება თავზე ვერც კი იჯერებ.

გუკა. ტელევიზორის წაღება კიდე მესმის, სასმელებისაც მესმის, მაგრამ ბრიოლინის და პირის გასაპარსი ასაქაფებელი კრემის წაღება რაღაა, მითხარი!

ანა. როგორც ჩანს არაფერზე ამბობენ უარს. ოღონდ რამე წაიღონ და არაფერს უკადრისობენ, ვაჟბატონები. რაც შეეძლოთ გაიტანეს, შავი დღისთვის გადანახული ფულიც კი უპოვიათ და წაუღიათ...

გუკა. რა ფულზე ლაპარაკობ, არ მესმის?!

ანა. ჩემთვის მქონდა გადანახული წიგნში 85 დოლარი...

გუკა. წიგნში? წიგნში რატომ დამალე?!

ანა. არავის რომ არ ეპოვა, აბა, სად უნდა დამემალა?!

გუკა. ქოთანში, საშაქრეში, სადმე ისეთ ადგილას, სადაც მართლა ვერ მიაგნებდა ვერავინ.

ანა. მათ ჩვენი აფთიაქიც კი გადააქოთეს, საშაქრეში არ ჩაიხედავდნენ?!

გუკა. არა, არავინ ეძებს ფულს საშაქრეში!

ანა. არც კბილის პასტასა და ბრიოლინს იპარავს ვინმე. თუ არ ჩავთვლით შეშლილებს, დიახ, იმ შერეკილებს, რომლებმაც ასე უხვად გადაავსეს ეს ჭკუაარეული სამყარო....ავადმყოფები, ავადმყოფები... ავადმყოფი ადამიანები.

(სკამზე დაეშვება უღონოდ)

გუკა. (მხარზე მოეფერება, ამშვიდებს)

კარგი... კარგი. ანა, დამშვიდდი, მთავარია, შენ მყავხარ ცოცხალი...

ანა. წარმოიდგინე აქ რომ წამოვდგომოდი თავს იმ ყაჩაღებს, რა უნდა გამეკეთებინა?!

გუკა. შენ გაგიმართლა, ძალიან გაგიმართლა, ანა...

ანა. რა უნდა გამეკეთებინა, მაინც?..

გუკა. რა მნიშვნელობა აქვს ახლა, რაც მთავარია არ გადასწყდომიხარ იმ ნაძირალებს...

ანა. წარმოიდგინე, მხოლოდ, რომ თავზე წამოვადექი ჩემს ბინაში და რა, ამ დროს როგორ ვიქცევი?

გუკა. ეუბნები: „უკაცრავად, კარი შემეშალა“! იხურავ კარს და მოგვიანებით ბრუნდები, აბა, რა უნდა გაგეკეთებინა?! აქვე ხომ არ ჩამოუსკუპდებოდი... საერთოდ რატომ მისვამ ასეთ კითხვას? ღვთის მადლით ხიფათი აგცდა!

ანა. ჰო, მაგრამ, ხუთი წუთით ადრე რომ მოვსულიყავი?!

გუკა. (გაეცლება ანას)

შეუძლებელია ხუთი წუთით დაგეტოვებინა ბინა... გადამზიდავ ფირმას ორი დღე დასჭირდებოდა ჩვენი ნივთები რომ გადმოებარგებინა ამ ბინაში, რა გამოდის, ვიღაც ორი თუ სამი ნაძირალა გადამზიდავ ფირმაზე ყოჩაღად გაისარჯა?!

ანა. დაუშვათ, შვიდი, რვა წუთით გავედი, რა მნიშვნელობა აქვს?!

გუკა. (შემოსასვლელ კარს ათვალიერებს, საკეტს უსინჯავს)

საკეტი არც კი უწვალებიათ, რანაირად შემოაღწიეს ბინაში, ვერაფრით ვხვდები!

ანა. იქნებ ჩემი გასაღები იპოვეს ქუჩაში?

გუკა. როგორ იპოვიდნენ ქუჩაში გასაღებს, როცა შენი გასაღები შენთან იყო?

ანა. არ იყო ჩემთან, დამეკარგა გასაღები, ვფიქრობდი, იქნებ ბინაში დავტოვე-მეთქი, სადმე, მაგრამ როგორც ჩანს ქუჩაში დავკარგე.

გუკა. თუკი გასაღები თან არ გქონდა, ბინაში შემოსვლას როგორ აპირებდი?

ანა. კარი ღია დავტოვე გუკა!

გუკა. როგორ თუ ღია დატოვე?!

ანა. ჰო, ღია დავტოვე, სხვანაირად შინ როგორ შემოვიდოდი?!

გუკა. ესე იგი ბინის კარი იმ ქალაქში დატოვე ღია, რომელიც მსოფლიოს ისტორიაში რეკორდსმენი ქალაქია ბოროტმოქმედთა სიმრავლის მხრივ?!

ანა. რაღა დამრჩენოდა, ავეჯს ხომ არ მოვიკიდებდი ზურგზე. მხოლოდ ხუთი წუთით გავედი, ან როგორ გაიგეს, რომ კარი ღია იყო?

გუკა. გაიგებდნენ, ამ ქალაქის ქურდულმა სამყარომ ზუსტად იცის თუ სად და ვის რჩება კარი ღია. ჰო, მათ ზუსტად იციან ყველაფერი!

ანა. არაფერიც არ იციან, გადააწყდებიან ხოლმე ღია კარს და ამით სარგებლობენ, სულ ესაა...

გუკა. შენი აზრით დადიან ასე მთელ ქალაქში და კარებს ამოწმებენ; თუ ასეა, როგორ ფიქრობ, მაინც და მაინც ჩვენს ბინაში არ შემოვიდოდნენ?... რატომღაც გული აუჩუყდებოდათ და იტყოდნენ, ალბათ, შენი აზრით, შეხედე, ბიჭო, რა ლამაზი კარია, ალბათ აქ კარგი ხალხი ცხოვრობს, ნუ გავქურდავთ, დავინდოთ, საბრალონი...

ანა. ვერაფრით წარმოვიდგენდი, რომ ზუსტად იმ ხუთ წუთში მოადგებოდნენ ჩვენს ბინას, როცა მაღაზიაში ჩავირბინე... მაცივარი გვქონდა გამოცარიელებული, რაღაც ხომ უნდა გეჭამა.

გუკა. შესანიშნავია! ახლა ჩვენ გვაქვს ბლომად პროდუქტი, მაგრამ არა გვაქვს თეფში, ჯამი და დანა-ჩანგალი, რათა ადამიანურად დავნაყრდეთ! დაგერეკა, მოგიტანდნენ! რატომ არ დაურეკე, პროდუქტს შინ მოგართმევდნენ, აქ ბინაზე!

ანა. იმიტომ, რომ იაფფასიან მაღაზიაში ვყიდულობ საკვებს, იქ კი არ ემსახურებიან კლიენტებს ბინაზე, ისე შემაშინე იმ ღამეს, რომ თითო გროშის დაზოგვას ვცდილობ, დიახ, ვცდილობ... ნახე, რამდენი დანაზოგი გავიჩინე....

(მიმოფანტული ნივთების წამოკრეფას ცდილობს)

გუკა. რას აკეთებ?

ანა. ვალაგებ, ასე ხომ არ დავტოვებ...

გუკა. სწორედ ახლა უნდა დაალაგო?!

ანა. ხედავ, რა დღეშია აქაურობა, მალე მოვლენ...

გუკა. პოლიციელებისთვის ქმნი მყუდრო გარემოს?! ფიქრობ, რომ პოლიციელები ცუდ დიასახლისად ჩაგთვლიან? დაანებე თავი, იქნებ სამხილი ნახონ, კვალს წააწყდნენ...

ანა. ჰო, მაგრამ, თუ არ მიალაგე, როგორ გაიგებ, რა წაიღეს?!

გუკა. რას ქვია რა წაიღეს?! წაიღეს ტელევიზორი, მუსიკალური ცენტრი, ბარი გაგითავისუფლეს სასმელებისაგან, აფთიაქი...

(მიაცქერდება ანას, ანა თვალს არიდებს გუკას)

მეტი რაღა უნდა წაეღოთ?!....

ანა. რას მომაჩერდი, დეტექტივი ხომ არა ვარ? დაათვალიერე ბინა და თვითონ ნახავ, რაც წაიღეს....

(გუკა ჯერ ანას აცქერდება გამჭოლი მზერით, ოთახს მოათვალიერებს, შემდეგ საძინებელში გაუჩინარდება, ანა სკამზე ზის ცუდის მოლოდინში, ფანჯარას გასცქერის, ჩვარს მისწვდება, რაფიდან მტვერს წმენდს, შემოდის გუკა, გარეგნულად სიმშვიდეს ინარჩუნებს ერთხანს, ღრმად ამოისუნთქებს მხოლოდ)

გუკა. ჩემი კოსტუმები სად არის?

ანა. დილით ჯერ კიდევ გარდერობში ეკიდა, ახლა აღარ კიდია, როგორც ჩანს შენი კოსტუმებიც წაიღეს..

გუკა. (ცდილობს სიმშვიდე შეინარჩუნოს)

შვიდი კოსტუმი? სამი სპორტული პიჯაკი? რვა წყვილი შარვალი?

(პაუზა)

კიდევ კარგი სმოკინგი მაინც....

ანა. სმოკინგი დილით მოიტანეს სამრეცხაოდან....

(ფანჯარაში იცქირება ჯერ კიდევ)

გუკა. საფუძვლიანად გარჯილან ბიჭები, გალოკილი თითის ამარა დაგვტოვეს, არა, არც ასეა საქმე, ორიოდე სპორტული შარვალი დაუტოვებიათ ჩემთვის და ქუდიც გოლფისათვის. თუკი ამ კვირას ვინმემ მიგვიპატიჟა, შეეკითხე, გეთაყვა, შეიძლება ხაკისფერი, სპორტული შარვლითა და გოლფის ქუდით დავდახურული გეახლოთ-თქო, ჩემი ქმარი! ბინძური ნაბიჭვრები!!

(ბუფეტზე შემოდებულ საფერფლეს მისწვდება, იატაკზე დაახეთქებს, შემდეგ ერთიანად მოეშვება, მძიმედ სუნთქავს)

ანა. ეს მხოლოდ და მხოლოდ ჭინჭებია, გუკა, ძველი ჭინჭები, რომელსაც ახალი კოსტიუმებით შევცვლით... ხომ ასეა, გუკა?!

გუკა. იმ ახალ კოსტიუმებს რიღათი შევიძენთ! სამსახურიდან დამითხოვეს.

(ჩამოჯდება, კედელს მიეყრდნობა)

ანა. ღმერთო ჩემო, რას მეუბნები?!

გუკა. რაც გესმის! მომისროლეს! ჩემთან ერთად კიდევ ექვსი კაცი... სულ შვიდნი, ხელის ერთი მოსმით, სანაგვეზე....

ანა. (გახევებული)

ღმერთო, რა საშინელებაა...

გუკა. სათითაოდ გამოგვიძახეს ოფისში, უკვე ვგრძნობდი, მეტიც, ვიცოდი, რომ კარგი ამბისთვის არ მეძახდნენ. მდივანი ქალები თვალს გვარიდებდნენ დილიდანვე, ერთმა გოგონამ ყავა მომიტანა ნამცხვრის ნაჭერთან ერთად და ფულს არ მართმევდა, წარმოგიდგენია?! ყველაფერი დილიდანვე ცხადი იყო ჩემთვის.

ანა. გუკა, გუკა, ჩემო გუკა....

გუკა. სხვა გამოსავალი არ გვაქვსო, მითხრეს: - შემცირებაში მოჰყევითო... სადაც კი მოგვიხერხდება უნდა შევამციროთ შტატები, თორემ ცუდადაა საქმეო, - მითხრეს. თორმეტი კომიკოიაჟერი და ოცდაოთხი თანამშრომელი მხოლოდ ჩვენი ოფისიდან დაითხოვეს, თითქმის ორმოცი კაცი ერთ დღეში.

ანა. შემდეგ შინ დაბრუნდი და გაქურდული ბინა დაგხვდა...

გუკა. ეს დღეს არ მომხდარა, ორშაბათს დამითხოვეს....

ანა. ორშაბათს?! ესე იგი ოთხი დღის წინ, სიტყვაც არ დაგცდენია ჩემთან.

გუკა. არ ვიცოდი როგორ უნდა მეთქვა, გამბედაობა არ მეყო, ვფიქრობდი, იქნება სასწაული მოხდეს და სხვა სამუშაო გამოჩნდეს-მეთქი, სადმე! თუმცა სასწაულები არ ხდება, როცა 47 -ის ხარ უკვე.

ანა. მთელი ეს დღეები რას აკეთებდი?

გუკა. (სამზარეულოდან ლუდის ბოთლი გამოაქვს, მოსვამს)

დილაობით ტელეფონთან ვიჯექი, ვრეკავდი სხვადასხვა ოფისებში, მაგრამ გასაოცარი რამ აღმოვაჩინე, როცა ძალიან გჭირდება დახმარება, სწორედ მაშინ მოუნდებათ ხოლმე ძველ მეგობრებს საქმიან ლანჩებზე სიარული... დილის ათის ნახევარზე, თანაც..... სადილის მერე...

(მხრებს იჩეჩავს)

მუზეუმებში დავდიოდი... აუქციონებზე.... საოფისე ავეჯის გამოფენაზე ვიყავი.. ვნახე იტალიური ფილმი, ასევე პოლონური ფილმი ვნახე....ორიოდე უხამსი ფილმიც, იქ გადავაწყდი ჩემს ბედში მყოფ ძველ თანამშრომელს, ერთმანეთს ტარაბუა დავასხით ტყუილებით, ის მეუბნებოდა, რომ დროს კლავს ძალიან საქმიანი შეხვედრის წინ, მეც იგივეს ვეუბნებოდი... შემდეგ ცენტრალურ პარკში გავეშურე, ის რიჰლეის ცვილის ფიგურათა მუზეუმისაკენ გაემართა...

ანა. შინ უნდა მოსულიყავი, გუკა, ასე აჯობებდა.

ფუკა. რატომ? ვერ წარმოიდგენ რა სიმპატიური სკამი დავიგულე პარკში, სადილად იქ გეახელი ჩემი წილი - ვაშლი ჟელეში და იქვე დავაყოლე ჩემი წილი - ფორთოხლის წვენი.

ანა. გუკა, გუკა, არ შემიძლია ამის მოსმენა....

გუკა. სხვათაშორის თითქმის გავაბი რომანი 75-ოდე წლის ძიძასთან. ძიძა კეთილი თვალით მიცქეროდა აშკარად, მაგრამ ყრმას არ მოვეწონე, ამიტომაც ჩვენი რომანი ვერ შედგა.

(ანა წამოდგება, სწრაფი ნაბიჯით მიუახლოვდება სკამზე მჯდარ გუკას, გუკაც წამოიწევა და მთელი ძალით ჩაიკრავს ანას)

ყველაფერი კარგად იქნება, ანა, ჩემზე არ იდარდო, მალე დადგები ფეხზე.

ანა. ვიცი, გუკა, ვიცი, მე ვიცი....

გუკა. სხვა სამსახურს ვიშოვი, აი, ნახავ!

ანა. რა თქმა უნდა იშოვი, გუკა, აუცილებლად იშოვი.

გუკა. ფარდებიდან ერთ სოლიდურ კოსტიუმს შემიკერავ, მერე კი იმ კოსტიუმით გავემართები სამსახურის საძიებლად...

ანა. (კოცნის)

ჰო, გუკა, ყველაფერი კარგად იქნება, კარგად! აი, ნახავ!

(ანა გაეცლება ქმარს)

გუკა. დღეს მოხარდებთან ვითამაშე ფრენბურთი, იცი?

ანა. (სოფაზე ზის, იატაკზე მოფენილი ნივთების წამოკრეფითაა დაკავებული)

ჰოო?!

გუკა. ჰო, მოხარდთა ერთდღიანი ბანაკის აღსაზრდელებთან... ერთ-ერთი თამაშს გამოეთიშა, თუ არ ვცდები ვიოლონჩელოს გაკვეთილზე ეჩქარებოდა, ჰოდა, ის ჩავანაცვლე!

ანა. წარმატებით ჩაანაცვლე?!

გუკა. თავიდან არამიშავდა, შემდეგ საქმე უარესობისკენ წავიდა... აღსაზრდელებმა კინაღამ მომკლეს...

ანა. ნეტავ იქ ვყოფილიყავი, კარგი სანახაობა გამოვტოვე....

გუკა. დარწმუნებული ვარ, კარგ გუნდს შევკრებდი, ამის საშუალება რომ მქონდეს... თუკი სამსახური ვერ ვიშოვე, იქნებ საზაფხულო ბანაკი გაგვემართა სადმე. ქალაქგარეთ, გახსოვს, როგორც ადრე, მაშინ!

ანა. სულ ორ წუთში ამოგიქარგავდი მაისურზე შენს სახელს. იფიქრე ამაზე, სანამ ყავას მოვადუღებ!

(სამზარეულოში გადის)

გუკა. ნუთუ დაგვიტოვეს ყავა? რაო? ადგილზეა?!

ანა. მძარცველები სამზარეულოებს არ ძარცვავენ!

გუკა. მართლა? მაშ, რატომ არ შეინახე შენი დანაზიგი საშაქრეში?

ანა. საკმარისია, გუკა, ბოლოს და ბოლოს დაზღვეულები ვართ, დაგვიბრუნებენ ჩვენს ფულს!

გუკა. ძალიან სასიამოვნი იქნება სანახევროდ რომ მაინც დავიბრუნოთ დანაკარგი. ნუთუ გგონია რომ 200 დოლარიან პალტოში 200 დოლარს მოგვცემენ? ჩამოაფასებენ თვალსა და ხელს შუა. გეცვა ერთხელ, გენაცვალე, ჰოდა ფასმაც დაიკლო, 200 დოლარი 40 დოლარად იქცა.

ანა. (სამზარეულოდან გამოდის)

თუნდაც ნახევარი იყოს, გუკა, გთხოვ, გემუდარები, ნუ სწუხარ ფულზე... მცირეოდენი დანაზოგი ხომ გვაქვს... თავს გავიტანთ როგორმე, ერთხანს გვეყოფა, რა ბევრი ჩვენ გვინდა?

გუკა. (ოთახში მიდი-მოდის)

ორი გოგონა კოლეჯში, ბინის გადასახადი, საარსებოდ აუცილებელი ხარჯები და ეს მაშინ, როცა არანაირი შემოსავალი აღარ არსებობს! როგორღაც უნდა გავარღვიოთ ეს წრე ანა!

ანა. მე ყველგან წამოგყვები, გუკა, ყველგან შენთან ვიქნები...

გუკა. არა, სხვა რამ მქონდა მხედველობაში... უსაგნო, მახრჩობელა ხარჯები უნდა ჩამოვიშოროთ... აღარ ვივლი სპორდარბაზში... არაფერში მჭირდება... საძინებელში ვირბენ წინ და უკან, მითუმეტეს, რომ სხვაგვარად ჩვენს საძინებელში ვერც გათბები ისე ცივა. თანამედროვე ხელოვნების მუზეუმიც არაფერში გვჭირდება.

(იატაკიდან ჟურნალებს წამოკრეფს)

არც ეს წყეული ჟურნალები... რაში ვყრი ფულს...

(სანაგვეში ჩაუძახებს ჟურნალებს)

ჭორებში, დადგმულ სკანდალებში, სტატიებში, რომელიც მე მაუწყებს, რომ თურმე ამ წელს უმუშევრობამ იმატა.

ანა. არ გვჭირდება გუკა, არც არასდროს გვჭირდებოდა....

გუკა. (ოთახს მოათვალიერებს

ხლამი, ხლამი, რომელსაც წლიდან წლამდე აგროვებ... უსარგებლო, არავისთვის საჭირო ხლამი, რომელიც შენს ბინას იქმდე ავსებს, სანამ ერთ მშვენიერ დღეს ხელს არ წამოავლებ და მოისვრი აქედან, და აი მაშინ, ის მართლაც ხლამად იქცევა, რომელიც ავსებს სანაგვეებს. ხლამს ხლამი ემატება და ხლამის გორები მოიწევენ მაღლა და მაღლა, ყველაზე მაღალი სართულებისკენ... მოიწევენ... რატომ? რისთვის, ანა?!

ანა. არ ვიცი, გუკა.

გუკა. საჭმელს, რომელიც ორი დოლარი ღირს იმ პაკეტში გიწყობენ, რომელიც ღირს სამი დოლარი, რეკავ ტელეფონზე და იგებ საათს, რადგან ისე გაზარმაცდი, რომ უკანალის წამოწევა და საათზე შეხედვა გეზარება, ამაში კი ფულს იხდი... საკვები, რომელსაც არ მიირთმევთ, წიგნები, რომელსაც არ ვკითხულობთ, ფირფიტები, რომელსაც არ ვუსმენთ - ეს ყველაფერი ფულია....

(მომცრო ნივთს იღებს ბარიდან)

ერთი ამას შეხედე, რვა ნახევარი დოლარი ღირს, მუსიკალური ონკანი ჰქვია... ღმერთი როგორმე შეგინდობს, ღმერთი ხომ არ დაგსჯის, თუკი ისე ჩამოასხამ ონკანიდან სასმელს, რომ მუსიკას არ მოუსმე... რა, ძალიან მოიწყენ ვითომ ამ იდიოტური მელოდიის გარეშე? სათამაშოები სათამაშოები, ვითომ სიახლე, ვითომ რაღაც, სინამდვილეში არაფერი, სიყალბე, ბრჭყვიალა ზიზილ-პიპილო, წვრილმანი, ნაგავი, ხარა-ხურა, ძაღლის ქაქი!

(ისე შეანჯღრევს სანაგვეს, რომ ნაგავი იატაკზე იყრება)

ანა. ჩვენ აღარასდროს ვიყიდით არცერთ უსარგებლო ნივთს, გუკა, ამის პირობას გაძლევ....

გუკა. (გაცეცხლებული)

ჩემი ცხოვრების 22 წელი შეეწირა ყველაფერ ამას! რატომ გავიმეტე, რატომ გავიძარცვე თავი! რისთვის, მუსიკალური ონკანისთვის?! ჩემი ცხოვრება საკანალიზაციო მილში ჩაიღვარა! რა დროს მუსიკაა, მითხარი, როცა 22 წლიანი თავდადებული მუშაობის შემდეგ ასე უბრალოდ, ასე მარტივად მოგისვრიან სანაგვეზე, იაფფასიანი, მოყირჭებული სასმელით ჩაგღვრიან უნიტაზში, აბა სად არის, აქ, მუსიკა? როცა... ოხ!... ოხ!...

(გულთან მიიბჯენს ხელს)

ანა. გთხოვ, გუკა, გთხოვ, დამშვიდდი, გუკა... გტკივა?! რა მოხდა?!

გუკა. აი, აქა, ტკივილი მკერდში, გულის შეტევა არ უნდა იყოს, დამშვიდდი...

ანა. (ნერვიულად)

რატომ გგონია, რომ არ არის გულის შეტევა, შენ რა იცი რომ არაა....

გუკა. არაფერია, უბრალოდ ტკივილია გულის არეში... გაივლის...

ანა. ხშირად გქონია?! რატომ უნდა გქონდეს გულის არეში ტკივილი....

გუკა. იმიტომ რომ უმუშევარი დავრჩი, იმოტომ აღარც ჩასაცმელი დამიტოვეს ამ ნაძირალებმა და აღარც გულის წამალი!

(აივანზე გაიჭრება მთელი ხმით)

ნაძირალებო! ბინძურო გარეწრებო! ნაბიჭვრებო!

(მოულოდნელად მაღლიდან ხმა)

ხმა მაღლიდან. გაჩუმდებით თუ არა! აქ ბავშვებს სძინავთ!

გუკა. (მაღლა ასძახებს)

რას მიყვირი, რას?! იცი, რომ გამძარცვეს?! ყველაფერი გაიტანეს ბინიდან?! ყველაფერი, ერთი წყვილი სპორტული შარვალი და ქუდი დამიტოვეს მხოლოდ გოლფისათვის!

ხმა მაღლიდან. ბავშვს სძინავს-მეთი! გიმეორებ! გალეშილხარ და ღრიალებ.

გუკა. გავლეშილვარ?! რითი გავილეშებოდი, როცა ერთი წვეთი სასმელიც არ დამიტოვეს ბარში! კარი მიიხურე, თუკი ბავშვებს ეძინებათ და საერთოდ, თავი ნუ მომაბეზრე შენი ბავშვებით!

ანა. გუკა, გთხოვ, თავს გაუფრთხილდი, გუკა!

ხმა მაღლიდან. ელაპარაკე ახლა ამას, ასეთებისთვის არაფერი არ არსებობს წმინდა! ასეთები არაფერს არ სცემენ პატივს!

გუკა. (უყვირის)

წმინდა?! ჩემი უკანალია ჩემთვის წმინდა, გესმის შენ, ჩემს უკანალს ვცემ პატივს!

(უეცრად წყალი გადმოესხმება გუკას დიდი ვედროდან, თავფეხიანად გალუმპული, პირკატანაცემი, დამცირებული შემობრუნდება ოთახში, სიტყვის ამოთქმასაც ვერ ახერხებს)

ანა. ღმერთო ჩემო! ღმერთო!

გუკა. (ძალიან მშვიდად, ჩუმად ლაპარაკობს, რომელსაც გული ატკინეს)

მათ საშინელება ჩაიდინეს... ძალიან ბოროტი რამ ჩაიდინეს...

(ჩამოჯდება სავარძელში, ქვითინი აუტყდება, გაუნძრევლად ზის და ქვითინებს)

ანა. (აივანზე გაიჭრება და ყვირის)

ღმერთი დაგსჯით ამისათვის! ღმერთი არ გაპატიებთ ამას, არა, მე გთხოვთ პატიებას იმისთვის, რაც ჩემმა ქმარმა თქვა, მაგრამ თქვენ კი, ღმერთი არ გაპატიებთ, ღმერთი დაგსჯით ამ საქციელისთვის!

(ტირილით შემოვა ოთახში, პასპორტს მისწვდება იატაკზე, გუკას ამშრალებს)

არაფერია, გუკა, დამშვიდდი, ძვირფასო, არაფერია, გუკა, დამშვიდდი ჩემო პატარავ....

გუკა. ასე როგორ უნდა მოექცე ადამიანს... არასოდეს, არავის გავუკეთებდი ამას...

ანა. (თან ამშრალებს)

ჰო, არასდროს, შენ კარგი ხარ, გუკა, შენ მეტისმეტად კარგი და წესიერი ადამიანი ხარ და ასე არასდროს მოიქცეოდი, გუკა.... ყველაფერი კარგად იქნება, ამას მე გპირდები, გუკა....იპოვი სამსახურს, აი, ნახავ, ავიბარგოთ აქედან, მერედა რა... იცი, რის გაკეთება შეგვიძლია?! შენ ხომ გიყვარს ბავშვები, ჰოდა, რომელიმე საზაფხულო ბანაკი შეიძლება ვიქირაოთ, ხომ გაუძღვებოდი ამ საქმეს, გუკა?! მე საჭმელს მოვამზადებდი, ჩვენი გოგოები კი ცურვასა და ცხენზე ჯირითს ასწავლიდნენ ბავშვებს. ცოტაოდენი ფული გვინდა ამსაქმისათვის, მეტი არაფერი. მე ყოველთვის შევძლებ მდივნის ადგილი ვიშოვნო სადმე. როგორც ადრე, მაშინ, გახსოვს?! მე ძალიან ძლიერი ქალი ვარ, გუკა, მე ყველაფერს ავიტან, მხოლოდ შენ მყავდე კარგად, გესმის?! შენ არ გაბედო ავად გახდომა... შენ არ მომიკვდე არასდროს, გუკა! რადგან შენს გარეშე ამ ქვეყანაზე აღარც მე მიღირს სიცოცხლე, გუკა... ჩვენ მათ ვანახებთ სეირს, გუკა, ჩვენ მათ, ყველას ვანახებთ სეირს, გუკა....

(ანა გუკას ამშრალებს კვლავ, ეშვება ფარდა)

მეორე მოქმედება

ექვსი კვირის შემდეგ. სექტემბრის შუა რიცხვები. რადიოდან მუსიკის ხმა ისმის, საძინებლიდან ყრუ რიტმული ბრახუნი ატანს, გამოჩნდება გუკა, ხაკისფერი, ფართო, სპორტული შარვალი აცვია, ტანზე პიჟამოს ქურთუკი მოსავს, პიჟამოზე საცურაო ქამრიანი ხალათი მოუსხამს, ფეხები შლოპანცებში წაუყვია, მარცხენა ხელზე ბეისბოლის ხელთათმანი წამოუცვამს, მარჯვენა ხელში ბეისბოლის ბურთი უჭირავს, რიტმულად, ერთ ტონალობაში დაიკრავს ხოლმე ბურთს ხელთათმანიან ხელზე - დარტყმა, დარტყმა, დარტყმა..... ექვსკვირიანმა უმუშევრობამ საგრძნობლად შეცვალა, როგორც ჩანს ყოველ დილით აღარ იპარსავს პირს, თვალებში დეპრესიულობას ამოიკითხავთ, უპეები ჩალურჯებია, გამოხედვა მტრული აქვს, გაბოროტებული... ჩაქუფრული... სრულიად უმიზეზოდ შემოეხეტება მისაღებში, ტუსაღივით დაბოდიალობს ოთხ კედელს შორის, საძინებელს გააკითხავს, იქიდან ისევ ოთახში გამოდის, იგრძნობა, რომ არც წასასვლელი აქვს სადმე და აღარც სურვილი წასვლის, მხოლოდრა ხეტიალი კედლებს შორის, აქეთ-იქით, იქიდან-აქეთ, ხეტიალი და ბეისბოლის ბურთი, რომელსაც ხელთათმანიან ხელზე მეტი და მეტი ინტესიურობით იბრახუნებს, - დარტყმა, დარტყმა, დარტყმა, - შემდეგ კედელს ესვრის ბურთს, სწორედ იმ კედელს სტიუარდესა დაიკოების ბინისგან რომ აცალკევებს ამ ბინას, ბოლოს სამზარეულოსაკენ გაემართება, საჭმელს მოიძიებს. გასაღების გადატრიალების ხმა, იღება კარი, შემოდის ანა. მას მოწესრიგებული ქალის იერი აქვს, ცალ ხელში ჟურნალი უჭირავს, მეორეში მომცრო, ყავისფერი პაკეტი, სადაც პროდუქტები უწყვია.

ანა. (ჟურნალს მიაგდებს, ამოისუნთქებს)

გუკა?! გუკაა, მე მოვედი!

(კარს მიხურავს, მისაღებისკენ გაემართება, რადიოს გამორთავს გზად, შემდეგ სამზარეულოს გააკითხავს)

ალბათ მოგშივდა, არა?! ახლა ორ წუთში გაგიმზადებ სადილს.

(პროდუქტებისაგან ათავისუფლებს პაკეტს)

უფრო ადრე ვერ გამოვახწიე სამსახურიდან, მერე ავტობუსს ველოდე მთელი თხუთმეტი წუთი... რა ხდება პიკის საათებში, რომ იცოდე.... ქალაქი კი არა.... ხაჭოს სუფლე ვიყიდე, ხომ არ გამიბრაზდები? უბრალოდ, დროც არა მაქვს სხვა რამის მოსამზადებლად.... ბატონმა კუპერმანმა მთხოვა, რომ ორი საათისთვის ისევ სამსახურში ვიყო, ამ კვირას უამრავი საქმე გამოგვიჩნდა, ქანცის გაწყვეტამდე გვამუშავებენ, უფროსმა მკითხა, შობამდე იქნებ შაბათობითაც იმუშაოთო, ალბათ ვერ შევძლებ-მეთქი ვუპასუხე.

(სამზარეულოში მიდის, ტაფები გამოაქვს)

ზედმეტი ფული არ გვაწყენდა, მაგრამ არ მინდა შაბათი დღეც ოფისში ვიტრიალო, ისედაც იშვიათად ვხვდებით ერთმანეთს, მოდი, ჩემთან გუკა, ცოტა მელაპარაკე, სანამ სადილს მოვამზადებ, მხოლოდ ოცდათხუთმეტი წუთი მაქვს თავისუფალი.

(კერძს ტაფაზე შემოდებს, ტაფას გაზქურაში შედგამს, მაგიდას აწყობს ორისთვის)

ისიც არ ვიცი, საერთოდ რატომ მომცეს მაგიდა, მთელი დღე აქეთ-იქით ვტრიალებ, დამაწყდა ფეხები, მომისმინე, ძვირფასო, სპორტული ჟურნალი გიყიდე, ბატონმა კუპერმანმა მითხრა, გადასარევი წერილიაო დაბეჭდილი....

(გუკა ჟურნალს მოისვრის მაგიდაზე, ჩანს არაფერი აინტერესებს)

ქალაქი საპროტესტო მიტინგებმა მოიცვა, ვინ უმუშევრობას აპროტესტებს, ვინ გარემოს დაცვისთვის იბრძვის, წარმოგიდგენია თხუთმეტი ათასი ქალია, რომლებიც ქუჩაში გამოფენილან, დაბეჯითებით ითხოვენ გარემოს დაცვას, ამ დროს კი ლეოპარდის მანტოები აცვიათ, რა თვალთმაქცობაა, ღმერთო ჩემო! მოდი, ჩამოჯექი, ტომატის წვენი არ გინდა?!

(ტომატის წვენს ასხამს ჭიქებში, გუკა უმეტყველო სახით ჩამოჯდება მაგიდასთან)

არაა საშინელება, მიპასუხე! პოლიციის კომისარზე გეუბნები?! გაუტაციათ კომისარი... ნამდვილი საგიჟეთია! თუკი გატაცებულ პოლიციის კომისარს ვერ პოულობენ, რაღა უნდა მოკითხო ასეთ პოლიციას?!

(მოსვამს)

ღმერთო რა კარგია! დილის რვა საათიდან პირველად გადავიცდინე ლუკმა, სამსახურში ისეთი ამბავია ყავის დასალევადაც კი ვერ მოიცლი, საღამოობითაც მთხოვეს დარჩენა, როგორ ავირიდო, არც კი ვიცი, უფროსი ძალიან ყურადღებიანია ჩემს მიმართ, კვირაში ორ-სამჯერ სენდვიჩებითაც მიმასპინძლდება, არა, იმას კი არ ვამბობ, თითქოს ვზარმაცობ და არ ვიმსახურებ ყურადღებას, მაგრამ საღამოს საათებში ლაპარაკის თავიც არა მაქვს, ვიღლები, საერთოდ ისიც საოცარია, საიდან შემრჩა ამხელა ენერგია.... ალბათ უკანასკნელი 22 წლის განმავლობაში დავაგროვე...

(მოსვამს)

რამდენს ვყბედობ, უნდა გავჩუმდე ცოტა ხნით.... შენსკენ რა ხდება ძვირფასო, თავს როგორ გრძნობ?

(გუკა სკამზე ზის, ტომატის წვენს ჩაშტერებია ჭიქაში)

გუკა, რა გჭირს?

გუკა. (თავის დაქნევით)

მმმ....

ანა. (უცქერის)

ჩემს ხასიათზე არა ხარ?

გუკა. (თავის დაქნევით)

მმმ....

ანა. გუკა, მორჩი, ნუ სულელობ! ნახევარ საათში უნდა გავიქცე, შვიდამდე ვერ მოვბრუნდები ალბათ. დამელაპარაკე ცოტა, დღეს რას აკეთებდი?

გუკა. (უცქერის ანას, დრო გადის)

ვისეირნე!

ანა. ძალიან კარგი, სად, გუკა?

გუკა. საძინებლიდან მისაღებში...

ანა. (შემკრთალი)

სულ ეს იყო?

გუკა. არა, საპირისპირო მიმართულებითაც ვისეირნე, მისაღებიდან - საძინებელში, ერთხელ სამზარეულოშიც შევიარე ჭიქა წყლისთვის, კიდევ რისი გაგება გსურს?

ანა. არაფრის, გასაგებია, საუბრის ხასიათზე არ ხარ, ხდება ხოლმე.

გუკა. არა, საუბრის ხასიათზე ვარ, გაინტერესებს დარჩენილი დრო რაში დავხარჯე? სამჯერ გადავიხედე ფანჯრიდან, მოუსმინე მარტა დინის მელოდიას, მერე ტუალეტში შევიარე, იქ ისევ ჟონავს წყალი, როგორც ჩანს სახელური ვერ ჩამოვქაჩე სათანადოდ, როცა სამსახურიდან დაბრუნდები, იქნებ შენ სცადო და ჩამოქაჩო.

ანა. (ამოიხვნეშებს, ჭიქას დადგამს)

კარგი, გუკა, რაშია საქმე, მითხარი?

გუკა. არც არაფერში. გიყვები თუ რა, შთამბეჭდავი, ენით აუწერელი დილა გამითენდა, ამაღელვებელ სიახლეს გამცნობ. მარტინ დინის რადიოპროგრამაში ხვალ დილით საყოველთაოდ ცნობილი გასტრონომი ჩაერთვება, რომელიც ასევე საყოველთაოდ ცნობილი ხუთი პიროვნების ხუთ საიდუმლო რეცეპტს გაამხელს, ჩვენ კი უნდა გამოვიცნოთ, რომელ ტაფაში ვისი რეცეპტით მომზადდა კერძი..., სამწუხაროდ შენ ვერ მოუსმენ ამ რადიოპროგრამას, სამსახურში იქნები....

ანა. ღამით ისევ ცუდად გეძინა?

გუკა. მოიცა, მოვიფიქრო! ღამით ნიშნავს იმ დროს, რომელიც დრევანდელ დილაზე უწინ იყო, არა?! ამერია, იცი, ამერია... დრო, მე ისე დაკავებული ვარ...

ანა. ვიფიქრე, პარკში გაისეირნებს-მეთქი....

გუკა. აღარ შემიძლია პარკში სეირნობა, არა! ყველა ბილიკი შევისწავლე, ყველა გადასახვევი, გადმოსახვევი, ხიდი და კუნძი, ყველა ციყვი გავიცანი კაი სალმით, ყველა ფუღურო ვიცი, ვინ რომელ ფუღუროში რამდენ კაკალს ინახავს, ისიც ვიცი....

ანა. მესმის, სიმარტოვისაგან იხუთები ამ ნაჭუჭა სივრცეში, გინდა, ხვალ ზოოპარკში გავისეირნოთ, შემდეგ სადმე ვისადილოდ ერთად?

გუკა. არ წამოვალ ზოოპარკში, ერთი თვის განმავლობაში დღე არ ჩამიგდია ზოოპარკის გარეშე, როცა გალიასთან შემნიშნავენ ხოლმე მაიმუნები, ერთმანეთს უთითებენ ჩემსკენ და ნიშნისმოგებით ეუბნებიან: „ხედავ, ისევ მობრძანდა ვაჟბატონი“.

ანა. იცი, რა ვიფიქრე ახლა, ფიზიკური დატვირთვა გჭირდება, იქნებ ბურთი....

გუკა. (აწყვეტინებს)

აღარავინ თამაშობს ახლა ბურთით, სექტემბერია, ჩემი გუნდის წევრები გაეშურნენ სკოლისაკენ, ჰერი, ჰერი!....

ანა. სკოლა სამისთვის მთავრდება, შეგეძლო მოგეცადა...

გუკა. სრულიად არ ვარ განწყობილი საიმისოდ, რომ სკოლის ეზოსთან ველოდო ბავშვებს, რათა ვინმესთან მაინც შევიქციო თავი, გასაგებია?!

ანა. (თავს იკავებს)

გასაგებია, გუკა, მაგრამ ყვირილი რაღა საჭიროა?!

გუკა. მაპატიე, მარტოობამ გადამავიწყა როგორ ლაპარაკობენ ადამიანები ნორმალური ხმით! ასე უკეთესია?!

ანა კარგი, დავივიწყოთ, ვინმემ დარეკა?

გუკა. დედაშენმა, ერთმანეთში კულინარიული რეცეპტები გავცვალეთ.

ანა. (მაგიდაზე აკაკუნებს თითებს, თავის შეკავებას ლამობს)

სხვას არავის დაურეკავს?!

გუკა. მე არ ვარ სატელეფონო მომსახურეობის თანამშრომელი, გინდა, რომ ზარებს ვუპასუხო? მაშინ დამიქირავე, ამჟამად სამსახურს ვეძებ სწორედ...

ანა. როგორც ვატყობ, დღესაც არაფერია გაზეთში.

გუკა. რას გულისხმობ?

გუკა. იცი, რასაც ვგულისხმობ, სამსახურზე გეკითხები.

გუკა. ცდები, იყო ერთი შეთავაზება, ჰოსპიტალს ქირურგის თანაშემწე სჭირდებოდა, მაგრამ ვერ გავქაჩე, ხაკისფერშარვლიანებს არ ღებულობენ, თეთრებში გამოწყობილი ადამიანი სჭირდებთ.

ანა. მე მხოლოდ და მხოლოდ შეგეკითხე გუკა!

გუკა. მე კი მხოლოდ და მხოლოდ გპასუხობ ანა! აქედან შორს, ერთ უცხოენოვან დუქანში მებუფეტე სჭირდებათ, რომელიც სულ მცირე ორ ენაზე ლაპარაკობს, ავიაკომპანია „დელტა“ სტიუარდესას ეძებს თურმე, მაგრამ, როგორღაც გულს მეთანაღრება ეს საქმე, არ მინდა დიდხანს მოვწყდე ჩემს ბინას, ხომ სწორად გამიგებ, ხომ დამიდგები მხარში?!

ანა. გუკა, გთხოვ, დაამთავრე!

გუკა. იცი, სად მაქვს ყველაზე დიდი შანსი?! სილამაზის სალონში, ორიგინალურ ვარცხნილობათა სტილისტი სჭირდებათ თურმე, ვიფიქრე, ამ საღამოს ჩემს ანაზე წავივარჯიშებ-მეთქი, დარეკვას ხვალისთვის ვაპირებდი, დავრეკავ კიდეც, ამ საღამოს თუ გადამირჩი გამელოტებას.

ანა. (ხელსახოცს ისვრის გაბრაზებული)

რა გჭირს, რა ცოფი დაგერია დღეს?

გუკა. დღეს?! დღეს?! აა, შვიდი კვირაა? თითქმის ორი თვე გასრულდა, რაც წყეული ტუსაღივით დავეხეტები ამ ბინაში, მეთოთხმეტე სართულზე, ჩვეულებრივ ოთახიდან ოთახში დავდიოდი ხოლმე, ახლა კედელ- კედელ დავდივარ, რათა მარშრუტი გავაგრძელო, მე გადავიკითხე ყველა წიგნის ყოველი გვერდი, რაც კი ქურდება თან არ წაიღეს, წავიკითხე თუ რამ ეტიკეტი აქვს მიკრული კონსერვის ქილებს ჩვენს სამზარეულოში, ხვალიდან შეუდგები ნომრების ამოკითხვას თეთრეულზე, როცა ამ საქმესაც მოვილევ, თამამად ვიტყვი, რომ აღარც კი ვიცი რისთვის ღირს სიცოცხლე!

ანა. (წამოდგება)

მაპაიე გუკა, ვიცი, განა არ ვიცი, როგორ გიჭირს, ახლა მითხარი მხოლოდ რით შემიძლია დაგეხმარი?

გუკა. მე 47 წლის კაცი ვარ, ანა! როგორმე ჩემით მოვიმზადებ სადილს.....

ანა. ჰო, მაგრამ მე მინდა მოგიმზადო სადილი, ისედაც მთელ დღეს სამსახურში ვატარებ, ასე, სადილის დროს მაინც ხომ ვხვდებით....

გუკა. ნუთუ ვერ ამჩნევ, რა დამამცირებელ მდგომარეობაში მაგდებ, ანა.... მგონი ყველამ იცის ამ სახლში, რომ ჩემი სადილის მოსამზადებლად სამსახურიდან შინ მორბიხარ... ორნი ვართ აქაურ მობინადრეთაგან ამ დღეში... მე და ექვსი წლის გოგონა მეორე სართულიდან.

ანა. სრულიად არ მაინტერესებს რას ფიქრობენ ამ სახლის მობინადრეები....

გუკა. მე მაინტერესებს, მე არ ვარ ამის მიმართ გულგრილი, მეზობლები ალბათ იმასაც ფიქრობენ, რომ ნასადილევზე დასაძინებლად მაწვენ ლოგინში.... როგორმე თვითონ მოვახერხებ საჭმლის მომზადებას, თუ არა და სასაუზმეს მივაკითხავ ბოლოს და ბოლოს.

ანა. მე მხოლოდ ფულის დაზოგვას ვცდილობდი....

გუკა. ზამთარში რაღას აპირებ, საინტერესოა... თოვლი რომ წამოვა, მაშინაც მოირბენ ალბათ, სამსახურიდან, რათა დათბილული ფეხსაცმელები ჩამაცვა.....

ანა. აი, თურმე რით ხარ დაკავებული მთელი დილა? დაბორიალობ ოთახებში და ამაზე ფიქრით იტანჯავ თავს?!

გუკა. მე რომ თავი არ გავიტანჯო, მტანჯველი ისედაც ბევრია, ქვემოთ ძაღლი, იქით ტუალეტი, საიდანაც მუდმივად ატანს წყლის ხმა, ამ კედლის მიღმა კი სტიუარდესა დაიკოები!

ანა. კარგი, გუკა, ის მითხარი, დღეს რას აკეთებდნენ ისინი?

გუკა. არაფერს, ანა, არ მინდა ხასიათი მოგიშხამო, შენი საზრუნავი გეყოფა. ახლა შენ ხარ ოჯახის მარჩენალი, რაც შეეხება ბინას, არ იდარდო, ჩემს მისახედს მივხედავ.

ანა. თითქოს მოვილაპარაკეთ ჩემს სამსახურზე, ერთად არ გადავწყვითეთ, რომ სანამ სამსახურს ნახავდი, მე მემუშავა?!

გუკა. არაფერი არა მაქვს დასაჩივლი, კეთილად მექცევი, იხდი ბინის ქირას, პროდუქტები მოგაქვს, შესანიშნავი სპორტული კოსტიუმი მიყიდე, ვინ იცის, იქნებ ჰავაის კუნძულებზეც წამიყვანო გაისად...

ანა. გინდა, სამსახური მივატოვო, გუკა?! როგორც კი ამას მეტყვი, იმ წამს წამოვალ ოფისიდან.

გუკა. მხოლოდ ამ კვირაში არა, ანა, ძალიან საინტერესო პროგრამას მთავაზობს რადიოს რედაქცია... არ მინდა ამის გაცდენა....

(ანა სამზარეულოსაკენ გარბის, ქურასთან დაიხრება, გამალებული ცდილობს კერძის გადარჩენას)

გუკა. (ხანგრძლივი პაუზის შემდეგ)

შენ გგონია ცდა დავაკელი?! გგონია არ ვეძებდი სამსახურს?!

ანა. (სამზარეულოდან)

არა, გუკა, გეფიცები, არ მგონია ასე... ვიცი, შენ ეძებდი....

გუკა. 47 წლის მამაკაცისათვის არავითარი სამუშაო არ არის... არაფერი!

(გაზეთს ისვრის)

აი, აქ, წაიკითხე! მეზობელს მოვპარე ეს გაზეთი დერეფნიდან... მე გაზეთებს ვიპარავ ანა!...

ანა. (კერძი მოაქვს ტაფით)

გემუდარები აღარ გინდა ამ თემაზე საუბარი.

გუკა. იქნებ რძე გჭირდება, ანა?! რძის დათრევაც შემიძლია, ჩავიცვამ ჩემს შლოპანცებს, და ისე ჩუმად, ისე...

ანა. მორჩი, გუკა, არ მეცინება...

გუკა. ვცდილობ რაღაცით მეც ვიყო სასარგებლო ოჯახისათვის, ანა... ჩემი წილი მეც ვიტვირთო, ასე ვთქვათ....

ანა. (თეფშზე გადაუღებს კერძს)

მიირთვი, გუკა, პირობას გაძლევ, ამიერიდან აღარ მოვალ სადილის მოსამზადებლად.

გუკა. ჰო, რა თქმა უნდა, გაცილებთ სასიამოვნო იქნება, თუკი რომელიმე იაპონურ რესტორანში მომყუდროვდები, მაღალქუსლიან ფეხსაცმელებს წაიძრობ და ასე მიირთმევ ბატონ კუპერმანთან ერთად სუკიაკის.

ანა. მე არასდროს მიმირთმევია ბატონ კუპერმანთან ერთად სუკიაკი.

გუკა. მომისმინე, ანა, ვიცი რაც ხდება ოფისებში, თვითონ ვიყავი ერთი ვინმე ოფისის ბიჭთაგანი.

ანა. სამაგიეროდ მე არ ვარ ერთი ერთი ვინმე ოფისის გოგონათაგანი.

გუკა. მაშინ რატომ ბრუნდები შვიდ საათზე, როცა ყველასათვის ცნობილია, რომ ოფისში არავინ მუშაობს ხუთის შემდეგ?!

ანა. მე ვმუშაობ ხუთის შემდეგ!

გუკა. სად? რომელიმე მყუდრო რესტორანში?! მომისმინე, ამის გაგება შეიძლება, თითო ყლუპი კარგი ღვინო, სანამ შინისაკენ გამოემართები, სადაც პატარა კაცი გელოდება.

ანა. ვერც კი ვიჯერებ, რომ ამას შენ ამბობ...

გუკა. თუ გახსოვს, სწორედ ასე მსჯელობდი თვითონ, როცა შვიდ საათზე ვბრუნდებოდი ოფისიდან, როგორ ფიქრობ, კარგი გასართობი გამომიჩნდა? ვზივარ მთელი დღე ამ კედლებში გამომწყვდეული და ვფიქრობ იმაზე, თუ რა ხდება ახლა შენთან ოფისში.

ანა. ისეთი შეგრძნება მაქვს, თითქოს მთელ ჩემს ცხოვრებას ვხედავ ეკრანზე, მხოლოდ შებრუნებულ კადრებად დაწყობილს.

გუკა. მგონი ვხვდები, რატომაც ვერ ვიშოვე სამუშაო, ალბათ პარიკი უნდა ვიშოვო, მაღალ ქუსლებზე შევდგე, მოტკეცილი შარვალი ჩავიცვა და სამსახურიც უმალ გამოჩნდება.

ანა. სუფლე აქ იქნება, გინდ მიირთვი, გინდ არა! მე მივდივარ, შენთან საუბრის ძალა არა მაქვს, როცა ასეთი ხარ!

გუკა. (ხუმრობით)

კარგი, ჩემო ძვირფასო! სამუშაოზე არ გადაიწვა, თავს მოუფრთხილდი! ჰო! სამრეცხაო აპარატისთვის იქნებ რამდენიმე მონეტა გაიღო...

ანა. (კარისკენ მიდის, შეყოვნდება)

იცი, რას გირჩევდი, გუკა?

გუკა. რას ანა, რას მირჩევდი, ჩემო ანა, აბა?!!

ანა. გირჩევდი, თავისთვის გეწამლა როგორმე... თუ არადა ისეთი ვინმე მოგეძებნა, ვინც დაგეხმარებოდა....

გუკა. დახმარება არაფერში მჭირდება, ანა, რადგანარც არაფერს ვაკეთებ... მე თადარიგში ვარ!... ასე გამამწესეს თადარიგში...

ანა. კარგად ხვდები რასაც გულისხმობ. სამედიცინო დახმარება, ექიმი, ვინმე ექიმი, რომელიც დაგელაპარაკება და ორმოდან ამოგათრევს, რადგან ჩემი ძალაცა და მოთმინებაც თვალსა და ხელს შუა ილევა.

გუკა. (უცქერის ანას, ეღიმება)

გგონია, თავში ვერა მაქვს რაღაც რიგზე, არა?! ღმერთო ჩემო, შენ ხომ წარმოდგენაც არ გაქვს, რა მოხდა! შენი გულუბრიყველობა უბრალოდ მაოცებს და მეცინება, ანა!

ანა. რაზე მეუბნები, გუკა?! რა მოხდა?

გუკა. (იდუმალი ღიმილით, თითქოს დიდ საიდუმლოს ფლობსო)

შენ ფიქრობ, მხოლოდ უიღბლობის ბრალია ყველაფერი?

ანა. ასეთი დროა ახლა, გუკა, რთულ დროში ვცხოვრობთ.

გუკა. და შენ ეჭვიც ვერ აიღე, თუ რა ხდება?! ოდნავადაც ვერ ეჭვობ, რაშია საქმე?

ანა. რაზე მელაპარაკები, გუკა, გამაგებინე!

გუკა. შეთქმულებაზე... შეთქმულებაზე გელაპარაკები, ანა!

ანა. (დიდხანს ყურადღებით მისჩერებია ქმარს)

რომელ შეთქმულებაზე, გუკა?

გუკა. (უნდობლად უცქერის ცოლს, შემდეგ იცინის)

რომელ შეთქმულებაზე? ჩემი აღმოჩენა გაგიმხილე, ანა, შენ კი მხოლოდ ეს კითხვა დაგებადა თავში?

ანა. აცხადებ, რომ არსებობს რაღაც შეთქმულება, ბუნებრივია კითხვა მიჩნდება და გეკითხები კიდეც „რომელი შეთქმულება“, გუკა?!

გუკა. რომელი შეთქმულება?! ღმერთო!!!

(პირს იქცევს ცოლისაკენ)

ანა. (გახიზიანებული)

რომელი, ჰო, რომელი შეთქმულება, თქვი, ბოლოს და ბოლოს!

გუკა. (ცოლისკენ მიტრიალდება)

სოციალურ-ეკონომიური და პოლიტიკური შეთქმულება, რომლის მიზანია ქვეყნის მშრომელი კლასების გაცამტვერება.

ანა. აჰა, ეს შეთქმულება, ესე იგი...

გუკა. დიახაც, ეს შეთქმულება! დილაუთენია რომ გარბიხარ სამსახურში თავქუდმოგლეჯილი, დარჩი ერთი, დარჩი და რადიოს მოუსმინე, მოუსმინე რას ლაპარაკობენ და მიხვდები, რაც ხდება ჩვენს ქვეყანაში.

ანა. თუკი ასე განიცდი, გუკა, იქნებ არც ღირს პოლიტიკური პროგრამების მოსმენა... სასიამოვნო მუსიკა მოგესმინა....

გუკა. (იცინის)

სასიმოვნო მუსიკა? წარმოუდგენელია, შენ ბავშვი ხარ! არაინფორმირებული, პატარა, სულელი ბავშვი... მათ ყველაფერი მოიტაცეს, ანა, ჩვენი მუსიკა, ჩვენი კულტურა, აღარაა უკვე ჩვენი! ის ახლა მათი კუთვნილებაა... მათ ეკუთვნით....

ანა. ჩვენი მუსიკა მათ ეკუთვნით?

გუკა. ყველაფერი მათ ხელშია, ბეჭვდითი სიტყვა, ხელოვნება, მასობრივი ინფორამაციის საშუალებები, ყველაფერი ჩემო პატარავ!

ანა. ნუ გაგიჟდები, გუკა, ვის ხელშია ეს ყველაფერი? ვინ არის ის?!

გუკა. ვინ, ვინ! ვინ და პეტრე-პავლე-ივანე, ვინ?!

ანა. გუკა, ოც წუთში ოფისში უნდა ვიყო, გთხოვ, გემუდარები, მიპასუხე, ვინ რა მოიტაცა?

გუკა. კარგი, დაჯექი!

ანა. ასე მოგისმენ, მითხარი!

(ფეხზე დგას)

გუკა. ჩამოჯდები თუ არა?!

ანა. ასეთი გრძელი გვაარ-სახელი აქვს, რომ...

გუკა. ღვთის გულისათვის, დაჯეი-მეთქი!

(ანა სკამზე ჩამოჯდება, გუკა ოთახში ბოლთას სცემს)

მაშ, ასე.... საშუალო კლასი განზე რომ გავწიოთ, რა დარჩება?!

ანა. (დათრგუნული უცქერის)

რა დარჩება?!

(გუკა თავს უქნევს)

დაბალი კლასი და მაღალი კლასი... ალბათ....

გუკა. (უნდობლად უცქერის)

შეუძლებელია შენთან საუბარი... სრულიად არაფერი გესმის... წადი შენს ოფისში, მიბრძანდი, ასეთი არ მჭირდები!

ანა. შენ თვლი, რომ დაბალი, საშუალო და ზედა ფენის გარდა კიდევ არსებობს რომელიმე კლასი?

გუკა. (ოთახის შუაში შეყოვნდება, ეჭვით მოათვალიერებს იქაურობას)

მოდი აქ!

ანა. სკამზე რატომ დამსვი?

გუკა. აქ მოდი, კედლებისგან მოშორებით....

ანა. (წამოდგება, მიუახლოვდება)

თუ ასეთი საიდუმლოა, იქნებ არცაა საჭირო მისი გამხელა....

გუკა. (ხელს წაატანს, თავისკენ მიიზიდავს, ეჩურჩულება)

არსებობს შეთქმულება, ანა...ძალიან ეშმაკური, დახვეწილი, თითქმის უჩინარი შეთქმულება... ამის შესახებ ხუთიოდე კაცმა თუ იცის მთელ ქვეყანაში.

ანა. საიდან გაიგე?

გუკა. დიახ...

ანა. ესე იგი ყველას გაუგია.... ხომ ასეა?

გუკა. შენ გაიგე რამე?

ანა. არა.

გუკა. აბა, რას მეუბნები მაშინ... გგონია, ბევრი უსმენს რადიოს დილის ათ საათზე? ყველა სამსახურშია ამ დროს, თუმცა მე გავიგე.... ამ ქვეყანაში მზადდება ვერაგი შეთქმულება და ეს ისევე ცხადია, როგორც ის, რომ ახლა ოთახის შუაში ვდგავართ.

ანა. შეთქმულება ვის წინააღმდეგ?

გუკა. ჩემს წინააღმდეგ!

ანა. მთელი ქვეყანა შენს წინააღმდეგ?!

გუკა. პირდაპირი გაგებით არა, თუმცა მეც ვარ შეთქმულების მსხვერპლი, ვერაგი შეთქმულება, რომლის მიზანია სისტემის შეცვალა, სტატუსკვოს მოშლა. მათი სამიზნე განა მარტო მე ვარ, ანა, შენცა ხარ, შენც, ჩვენი შვილები, ჩემი დები, ჩვენი მეგობრები, მათი სამიზნეა პოლიცია, მთავრობა , პოზიცია და ოპოზიცია, ისინი მთელ სამხედრო-სამრეწველო კომპლექსზე ნადირობენ, ანა!

ანა. მონადირე ვინღაა, გუკა, ყველა ჩამოთვალე....

გუკა. ეჰ, ჩემო პატარავ, რამდენი რამ არ იცი, დარჩა მონადირე, დარჩა იქით, ბუჩქებში....

ანა. კარგი, გუკა, ალბათ იცი, რადგან ასე დაბეჯითებით ამტკიცებ....

გუკა. (ყვირილით)

ბავშვივით ნუ მელაპარაკები, სწორედაც რომ ვიცი, მთელი ოცდაოთხი საათის განმავლობაში ვიღებ ინფორმაციას რადიოდან და ამიტომაც გეუბნები!

(ანა შეშფოთებული გუგას მდგომარეობით, ვერ გადაუწყვეტია როგორ მიმართოს)

ანა. გუკა...გუკა... მოდი ჩამოვსხდეთ ერთი წუთით, უბრალოდ ჩამოვსხდეთ გუკა!

(გუკა სკამზე ჩამოჯდება)

გუკა, შენ ხომ იცი როგორ მიყვარხარ და მჯერა შენი... ყოველთვის მიყვარდი... რაღაც უნდა გითხრა, გუკა, ხომ გამიგებ...

გუკა. გგონია გავგიჟდი?! ფიქრობ, რომ უმუშევრობის ნიადაგზე ნერვებმა მიმტყუნეს?! რომ დაძაბულმა ცხოვრებამ გამტეხა, რომ ჭკუაზე შემშალა... ჯოჯოხეთმა, სადაც ნელ ცეცხლზე ვიტანჯები, შვიდი კვირის განმავლობაში? ამის თქმა გინდოდა ჩემთვის?!

ანა. ჰო, ამის თქმა მინდოდა... იქნებ ცოტა უფრო რბილად, მაგრამ დაახლოებით ეს მინდოდა მეთქვა.

გუკა. დაგიმტკიცებ, ანა, უდაო, ეჭვშეუვალ მტკიცებულებებს დაგილაგებ, გინდა?!

ანა. (ცდილობს რაც შეიძლება კეთილი და ლმობიერი იყოს)

რა საჭიროა, გუკა!

გუკა. ეჭვშეუვალ მტკიცებულებებს, რომ მე, ჩვენი ოფისის ორმოცამდე თანამშრომელი და მთელი ქვეყნის შრომისუნარიანი მოსახლეობის დიდი ნაწილი იმიტომ კი არ დარჩა უმუშევარი, რომ ეკონომიკური ვარდნა და ინფლაციაა, არამედ იმიტომ, რომ არსებობს კარგად ორგანიზებული, ზუსტად გათვლილი და განხორციელებული შეთქმულება! გინდა, რომ აქვე, ახლავე წარმოგიდგინო ამის დამამტკიცებელი ფაქტები?!

ანა. (ჭოჭმანით)

კარგი, გუკა, თუკი ასე გსურს...

გუკა. ვერ წარმოგიდგენ ვერანაირ ფაქტებს, ანა! საიდან რა უნდა დაგიმკიცო, უმუშევარი ვარ, აი, ჩემი მტკიცებულება... ისინი სამსახურს არ მაძლევენ!

ანა. ვინ, გუკა? მითხარი ვინ მონაწილეობს ამ შეთქმულებას? ბავშვები, გუკა? ნარკომანები? იქნებ არმია ან საზღვაო ფლოტი? ვინ არის ის, ვინ, მითხარი, გუკა, ეშმაკმა დალახვროს!

გუკა. ეს არის ადამიანთა რასა! ესაა კაცობრიობის სულიერების უეცარი და შეუქცევადი დაცემა! ესაა ადამიანი, რომელიც საკუთარი ნებითა და სურვილით, წინასწარგანზრახულად ანგრევს ყოველივე ადამიანურს, აი, ვინაა ეს!

ანა (გუკას მიცქერალი)

ადამიანთა რასა?! ადამიანთა რასა, უმუშევრობაში დამნაშავე?

გუკა. (ოდნავ შესამჩნევი თვითკმაყოფილებით)

გაგიკვირდა?

ანა. (თავს უქნევს, გაოგნებულია)

ვერასდროს წარმოვიდგენდი, არც მომაფიქრდებოდა... რაღაც სხვა მეგონა...

გუკა. ერთხელ გაგაფრთხილე, ბავშვივით ენას ნუ მიჩლექ-მეთქი, ნურც დამცინი.

ანა. არ დაგცინი, გუკა!

გუკა. დამცინი! მე ხომ ვხვდები! მე ვიცი, რასაც ვამბობ! შენ დაკავებული ხარ, სამსახური გაქვს, ეს ყველაფერი შენზე არ ვრცელდება.

ანა. ძალიანაც ვრცელდება! ვერც კი წარმოიდგენ ისე ძალიან ვრცელდება ჩემზე....

გუკა. უმთავრესის გაგების უნარს ხარ მოკლებული, ანა, წარმოიდგინე, რა ყოფაში ვარ, შენ ხომ არასდროს მდგარხარ უმუშევართა რიგში, თანაც იმ სახით, თითქოს შემთხვევით მოხვდი აქ და სულაც არ გაწუხებს უფულობა. ამ დროს კი, ვიღაც გასიებული დედაკაცი ყველას გასაგონად გაყვირის: „ეძებდით ამ კვირას სამუშაოს“?! „დიახ, ვეძებდი“! „რომელიმე შემოთავაზებულ სამუშაოზე ხომ არ გითქვამთ ამ კვირაში უარი“?!. მაშ, რა ჯანდაბა მინდა აქ, თუკი, შემოთავაზებულ სამუშაოზე უარს ვამბობ! - ფიქრობ ამ დროს. ჩვენი სახლის მეკარე, 90 წლის უკბილო ასთმატიკი, მიხრწნილი კაცი, ვისაც ლუდის წვეთები ჰკიდია წვერზე, ისიც კი შენ დაგცინის, რადგან მას აქვს სამსახური, შენ კი, არა! შენ, ანა... შენ არ იცი, ვერ გაიგებ, რას გრძნობს კაცი, რომელსაც საკუთარ აივანზე მთელ ვედრო ყინულივით ცივ წყალს გადაასხამენ თავზე... მე არ დამვიწყებია ის ძაღლის გაგდებული.

(აივანთან მივა, ყვირის)

არ დამვიწყებიხარ, ძაღლის გაგდებულო, არა!!

ანა. გუკა, ნუ დაიწყებ თავიდან, გუკა!

გუკა. მე მას ვუდარაჯებ, გულდასმით ვუდარაჯებ... ის ახლა მაღლაა, ჩემს ზემოთ, მაგრამ გაბედოს ერთი და ქვემოთ დაეშვას, ნახავს რაც მოუვა! არ მომბეზრდება შენი თვალთვალი, ძაღლის გაგდებულო ნაბიჭვარო! ერთხელაც, ზამთრის ცივ, თოვლიან დღეს ჩამოეთრევი ქვემოთ და აი, მაშინ, სამი მეტრის სამარეს გაგითხრი თოვლში, გაზაფხულამდე ვერც გნახავენ!

ანა. გუკა, მომისმინე, ყურადრებით მომისმინე, გუკა, ექიმს უნდა ეჩვენო, აღარ შეიძლება ამისი გადადება, აუცილებლად, დღესვე, ახლავე, უნდა ეჩვენო ექიმს, გუკა!

გუკა. (ყურადღებას არ აქცევს ანას)

ჰგონია, სახეზე ვერ ვცნობ?! ძალიანაც კარგად გცნობ, ვიცი, როგორ გამოიყურები! მე თქვენ ყველას გცნობთ სახეზე, ნაბიჭვრებო! თქვენი დამპალი სიფათები ჩემს ტვინში აღიბეჭდა!!!

ანა. (უბის წიგნაკში იცქირება)

გუკა, ერთი ექიმი მირჩიეს, ამბობენ, ძალიან გულისხმიერი და მცოდნე ექიმია, სწორედ შენს მდგომარეობაში გამოვლილებს მკურნალობს თურმე.... ვფიქრობ მას დავურეკო, გუკა, დავურეკავ, გთხოვ, ახლავე მიგვიღოს...

გუკა. (არ ესმის ცოლის ხმა)

მათ შეუძლიათ ტანსაცმლის გარეშე დაგტოვონ, ანა, მათ შეუძლიათ ტელევიზორი გაიტანონ შენი ბინიდან, შეუძლიათ ბარი გამოგისუფთაონ და შენი ვისკი წაიღონ, წაიღონ ველიუმი, რომელიც აღარ გამშვიდებს, მათ ისიც შეუძლიათ, რომ სამსახურის გარეშე დაგტოვონ, მათ ყველაფრის წაღება შეუძლიათ, ანა... მაგრამ მეც მაქვს ერთი საიდუმლო იარაღი... ჩემი ტვინი, აი, ჩემი საიდუმლო იარაღი, რომელსაც ვერავინ წამართმევს! ჩემი ტვინი და კიდევ თოვლი... ღმერთს ვთხოვ, ღმერთს, რომ ხვალ გაგვითოვდეს ქალაქში... დღეს შევიძინე ნიჩაბი! ჰოდა, როცა გაგვითოვდება, მაშინ მიფრთხილდი გაიძვერავ!

ანა. (პოულობს ტელეფონის ნომერს)

მე უკვე ვრეკავ, გუკა! მე ვრეკავ, ახლავე!

(ტელეფონთან მიდის)

გუკა. (კარადას უახლოვდება)

გგონია, პატარა, საბავშვო ნიჩაბია?! არა, ძაღლისშვილო! უშველებელი ნიჩაბი ვიყიდე, ისეთი, აეროპორტებში თოვლის სახვეტად რომ ხმარობენ! დაგვიზამთრდება როცა იქნება და მაშინ ნახავ, რაც მოგივა, ისე ღრმად ჩაიფლობი, ზვავში მოყოლილივით „ღრმად“!

ანა. აღარ წავალ სამსახურში, გუკა, თუკი მიღება აქვს ექიმს, თვითონ წაგიყვან მასთან, ფანჯარასთან ნუ დგეხარ ასე ახლოს, გუკა!

(ნომერს კრეფს)

გუკა. (ყუთს ხსნის, ახალთახალ ნიჩაბს მოიმარჯვებს, სახის უცნაური მოზეიმე გამომეტველებით)

ამისათვის ვცოცხლობ ახლა! ვცოცხლობ, რათა პირველი თოვლი ვიხილო ამ ზამთარში, მეკარესთან გადავამოწმე, ის ხუთის თხუთმეტ წუთზე ბრუნდება შინ! მართალია ეს ინფორმაცია ხუთი დოლარი დამიჯდა, მაგრამ ღირდა ამ ფულად...

(მაღლა უყვირის)

ძაღლის გაგდებულო! ვიცი როდის მოდიხარ სახლში! ვერსად წამიხვალ! ძაღლის გაგდებულო! ვერსად დამემალები!

ანა (ყურმილში)

ალო, თუ შეიძლება, ექიმს სთხოვეთ!

გუკა. (ვერ ხვდება, რომ ანა ტელეფონზე ლაპარაკობს)

ავტოფარეხში იპოვნიან იმ ნაბიჭვარს....

(მაღლა ყვირილით) ნაბიჭვარო, ავტოფარეხში ჩამარხულს გნახავენ! გიცნობ, სახეზე, ნაბიჭვარო!

ანა. ალო, ექიმო, თქვენ ბრძანდებით?! მაპატიეთ, მაგრამ სასწრაფო საქმე მაქვს... არა, ჩემი ქმარი, სასწრაფოდ გვინდოდა თქვენი ნახვა.... გთხოვთ....

გუკა. (აივანთან მიდის)

მე არსად მეჩქარება, ნაბიჭვარო! უთოვლო ზამთარი თუ დაგვიდგა, შემდეგ ზამთარს დაველოდები, თავისუფალი დროის დეფიციტს არ განვიცდი, თავზე საყრელად მაქვს თავისუფალი დრო! ჩემო პაწაწკინტელა ნაბიჭვარო!

(ოთახი სიბნელში იძირება, ეშვება ფარდა, სიბნელეში „უკანასკნელი ცნობები“ ისმის)

დიქტორის ხმა.

მოგესალმებით, „უკანასკნელი ცნობები“ ექვს საათზე. ჯერჯერობით არავითარი სიახლე არაა გუბერნატორის გახმაურებულ ძარცვასთან დაკავშირებით. ამის თაობაზე თერთმეტსაათიან გამოშვებაში თავად გუბერნატორი გააკეთებს განცხადებას საავადმყოფოდან, სადაც ამჟამად მკურნალობის კურსს გადის, სხვათაშორის 57-ე დღეა უკვე, რაც საავადმყოფოს მედპერსონალი გაიფიცა, ასევე გაიფიცნენ მუნიციპალური, სახელმწიფო და ფედერალური მოსამართლეები. აი, ერთ-ერთის კომენტარი.

მოსამართლის ხმა. (აქცენტით)

ჩვენ აღარ დავუბრუნდებით სამუშაოს....

გოგონას ხმა. თქვენი აზრით კონსტიტუციას ხომ არ არღვევთ ამ აქციით?!

მოსამართლის ხმა.დიახ, მაგრამ, ჩვენ არ დავუბრუნდებით სამუშაოს.

გოგონას ხმა. რას ფიქრობთ 273 მსჯავდებულზე, რომლებიც სასამართლოს განაჩენს ელიან?

მოსამართლის ხმა. ძალიან ცოტას გვიხდიან, ჩვენ არ დავუბრუნდებით სამუშაოს.

გოგონას ხმა. პრეზიდენტის განცხადებამ აზრი არ შეგაცვლევინათ?! მან განაცხადა, რომ აქციის გაგრძელების შემთხვევაში, ნაციონალურ გვარდიას უბრძანებს წესრიგის აღდგენას სასამართლოებში.

მოსამართლის ხმა.პრეზიდენტს რაც სურს ის გააკეთოს, ჩვენ არ დავუბრუნდებით სამუშაოს.

დიქტორის ხმა. „უკანასკნელი ცნობების“ შემდეგ მოისმენთ მონათხრობს იმის შესახებ, თუ რა ვითარებაა ჩვენი ქალაქის მიწისქვეშეთში, როგორც ვიცით, იქ ოც მილიონამდე ვირთხა ახერხებს არსებობის შენარჩუნებას, თუმცა მანამდე გადმოგცემთ კბილის პასტა „ულტრაბრაიტის“ ფირმის განცხადებას...

(ხმა თანდათან უფრო იკარგება, ფარდის დახურვასთან ერთად ქრება)

ორი კვირის შემდეგ. საღამოვდება, სცენის გამონათებასთან ერთად ვხედავთ სამ, კარგად ჩაცმულ ქალბატონს, ორმოცდაათს გადასცდნენ უკვე, გუკას დები არიან: პოლინი, ჯესი და პერლი, ორნი დივანზე სხედან, ერთი სავარძელში, პოლინი ქსოვს, აქვეა გუკას უფროსი ძმა- ჰარი, მამაკაცის ძვირფასი კოსტიუმი აცვია, საქმიანი კაცის იერი აქვს, ფანჯარაში იცქირება, მაგიდაზე ჭურჭელია გაშლილი ყავისათვის, -ყავადანი, ჭიქები, ფინჯნები, ყველა დუმს.

ჯესი. ყოველთვის ნერვიული იყო.

პერლი. ყოველთვის.

ჯესი. რაც თავი მახსოვს, შფოთიანი ხასიათი ჰქონდა, წუთით ვერ დასვამდი ერთ ადგილას, ხომ ასეა, პერლი?

პერლი. ჩვენ, ღვიძლმა დებმა თუ არა, ვინ იცის მისი ხასიათი. მოუსვენარი იყო მუდამ... წინ და უკან, წინ და უკან, ციბრუტივით ტრიალებდა, ერთ ადგილას ვერ ისვენებსა... ჰარი, დალევ ყავას?

ჰარი. არ ვსვამ ყავას!

ჯერი. მუდამ ეჩქარებოდა სადღაც, წუთში ას სიტყვას აფრქვევდა. ლუკმასაც კი გამალებით ღეჭავდა.

(პერლის)

გახსოვს, რა ჩქარ-ჩქარა ღეჭავდა საჭმელს?

პერლი. სხვაგან ხომ არ ვცხოვრობდი, იტყვი შენც... არ მინახავს როგორ ჭამდა საჭმელს თუ რა?! რა თქმა უნდა მახსოვს... ჰარი, იქნებ დაგელია ცოტა ყავა?

ჰარი. თუნდაც ერთხელ გინახავს, როგორ მე ვსვამ ყავას?! 53 წელია რაც ჩემი და ხარ და ამ ხნის მანძილზე არც ერთხელ არ შესწრებიხარ ასეთ სურათს, საიდან მოიტანე, რომ ახლა ვიცვლიდი ზნეს?!

პერლი. რომელი ხშირად მე შენ გხედავ? წელიწეადში ორჯერ, რა ვიცი იქნებ დაიწყო-მეთქი ყავის სმა.

პოლინი. ნერვიული კი არა, უფრო გაღიზიანებული იყო, რაღაცნაირი გაცხარება იცოდა.

პერლი. სწორედ ამას ვგულისხმობდი, როცა ნერვიული ვთქვი, ის ნერვიული იყო ჩვილ ასაკშიც, ბიჭობაში, ჯარშიც კი... სხვათაშორის რამდენ ხანს დაყო ჯარში, თუ გახსოვთ?

ჯესი. ორი კვირა.

პერლი. აი, ხედავ, ის ნერვიული იყო!

პოლინი. შენი აზრით საიდან იღებს სათავეს ნერვიული ხასიათი? გაღიზიანებიდან, ასე არაა?!

პერლი. თუ ასეა, ჩვენ რატომ არა ვართ გაღიზიანებულები? მშობლები ხომ ხუთივეს ერთი და იგივე გვყავდა. ის იყო ნერვიული, მოუსვენარი და ძალიან ჩქარ-ჩქარა ღეჭავდა ლუკმას, თვალიც კი არ შემისწრია, როდის ყლაპავდა საერთოდ.

ჯესი. ვერავინ ახერხებდა მასთან დალაპარაკებას, მამასაც არ დალაპარაკებია არასოდეს. მე მახსოვს.

პოლინი. მამა როგორ დაელაპარაკებოდა? გუკა, მხოლოდ სამი წლის იყო მამა რომ გარდაიცვალა.

პერლი. ის რომ ასეთი ნერვიული ბავშვი არ ყოფილიყო, მამა მოახერხებდა მასთან გამოლაპარაკებას.

ჰარი. ჩემს დღეში არ დამილევია ყავა, რა დამლევინებდა ამ შხამს, ორგანიზმს ანგრევს.

(საძინებლის კარს უცქერის)

ვის ელაპარაკება ტელეფონით ამდენი ხანი?

პერლი. სკოლაშიც ასე იყი ნერვიული შეტევა ჰქონდა.

(ჰარის)

გახსოვს სკოლაში რომ მოუვიდა ნერვიული შეტევა?

ჰარი. ვიზე მეუბნები?

პერლი. გუკაზე, ცხადია, ნუთუ არ გახსოვს?!

ჰარი. საიდან მოიტანე, არავითარი ნერვიული შეტევები არ ჰქონია იმხანად, ფიზკულტურის გაკვეთილზე მოიტეხა ერთხელ ხელი.

პერლი. ხელის მოტეხვაზე არ გელაპარაკები, სხვა შემთხვევაზე გითხარი.

ჰარი. ერთხელ ველოსიპეტიდანაც გადმოვარდა, მაშინ კბილი მოიტეხა.

პერლი. მე არც ველოსიპეტის შემთხვევაზე მოთქვამს.

ჰარი. აბა, რომელ შემთხვევას მახსენებ, ვერ გავიგე!

პერლი. გახსენებ იმას, რომ სკოლაში ნერვიული შეტევა დაემარეთა, თითქოს გუშინ იყო, ისე მახსოვს, პოლინ, ასე არ იყო?!

პოლინი. გუკას არასოდეს მოსვლია ნერვიული შეტევა!

პერლი. რა უცნაურია, მე კი მახსოვდა, რომ ჰქონდა ნერვიული შეტევა... იქნებ მართლაც ამერია ვინმეში...

ჰარი. შენ იმასაც ვერ იხსენებ, რომ ყავას არ ვსვამ...

პოლინი. როგორც ჩანს ჯარმა იმოქმედა მასზე ცუდად!

ჰარი. ორ კვირაზე ამბობ? ფორმაც ვერ მოირგო რიგიანად, თვითონ არ იცით რას ლაყბობთ. მისი უბედურება მხოლოდ ის იყო, რომ ანებივრებდნენ, თქვენ ანებივრებდი, თქვენ, სამივენი!

ჯესი. და რატომ არ უნდა გაგვენებივრებინა, ის ხომ პატარა იყო?!

ჰერი. აი, სადაა ძაღლის თავი დამარხული! მას არავითარი პასუხისმგებლობა არ ეკისრებოდა, ამიტომაც ვერ უმკლავდება ახლა თავის პრობლემებს. ჯერ კიდევ ბავშვად დარჩა, მე კი ბავშობაშიც პასუხისმგებელი ვიყავი ყველაზე და ყველაფერზე!

პერლი. იქნებ რძე ჩამესხა შენთვის ყავაში?

ჰარი. არ მინდა მე არავითარი და არანაირი ყავა!

ჰესი. არ უნდა ადამიანს ყავა, რას გადაეკიდე!

პოლინი. თუ ვცდები შემისწორეთ, მაგრამ რატომღაც ისე მახსოვს, რომ ბავშობაში ტანთან შედარებით დიდი თავი ჰქონდა, არა?!

პერლი. გუკას?! გუკას ულამაზესი თავი ჰქონდა.

პოლინი. განა წამომცდა, ულამაზო თავი–მეთქი?! მე მხოლოდ ის ვთქვი, რომ ტანთან შედარებით ჰქონდა დიდი თავი და ტანაც ოდნავ გვერდზე ეხრებოდა რაღაცნაირად...

პერლი. ყველა ახალშობილს ეხრება თავი გვერდზე რაღაცნაირად.

(ტვითანაც აკეთებს)

პოლინი. ის კი ცდილობდა, სწორად დაეჭირა თავი და ამას დიდი ძალისხმევის ფასად ახერხებდა..

(თვიოთანაც აკეთებს, აჩვენებს)

ჰარი. მე არასოდეს არ მანებივრებდნენ, მამა არ დაუშვებდა ამას... შვიდი წლის შემდეგ, არავის კოცნა არ მახსოვს.

ჯესი. რას ამბობ, ძალიანაც გკოცნიდნენ.

ჰარი. ვინ მკოცნიდა? არც მჭირდებოდა კოცნა! აი, გუკას კი კოცნიდნენ და ჰა, შეხედეთ, სადამდე მივიდა მისი საქმე.

(კარიისკენ იცქირება)

ვის ელაპარაკება ამდენ ხანს ეს ქალი?!

პერლი. გახსოვთ ის ზაფხული, შინიდან რომ გაიქცა?

პოლინი. მთელი ზაფხულის განმავლობაში არ გაქცეულა, გაიქცა ერთი ღამით!

პერლი. მერედა ვინ გითხრა, რომ მთელი ზაფხული გაიქცა?

პოლინი. განა ახლახან არ თქვი სწორედ ასე, გახსოვთ ის ზაფხული, შინიდან რომ გაიქცაო?

პერლი. და რა ვითომ, ის გაიქცა ზაფხულში, ერთი ღამით.

პოლინი. ჰოდა, ასე გეთქვა, მთელი ზაფხული არ გაიქცეოდა შინიდან, არც ასეთი გიჟი იყო.

პერლი. როდის ვთქვი, გუკა გიჟი იყო–მეთქი? ვინმემ გაიგო ჩემი პირიდან სიტყვა გიჟი? ჯესი გაიგე ჩემგან სიტყვა გიჟი?

ჰესი. სიტყვა გიჟი მომესმა, მაგრამ ვერ გავიგე, ვინ წარმოთქვა ეს სიტყვა.

პერლი. (პოლინს)

შენ თუ ამის გჯერა, პოლინ, მაშინ თვითონ ყოფილხარ გიჟი!

პოლინი. კარგი, თუ ასე მოგწონს, მე ვარ გიჟი, დაე, ვიყო გიჟი, კეთილი.

პერლი. შესანიშნავია. ესე იგი მოვათავეთ ეს საკითხი, შენ გიჟი ხარ!

ჰარი. მომისმინეთ! ოფისში უნდა დავბრუნდე, ჯესი კი ქალაქიდანაა წასასვლელი, იქნებ გადაწყვიტოთ რამე, რას აპირებთ?

ჰარი. რასთან დაკავშირებით?

ჰარი. (როგორც გიჟს ისე უცქერის პოლინს)

სუეცის არხთან დაკავშირებით! რისთვის ვართ აქ, როგორ ფიქრობ? რატომ ჩამოვიდა ჯესი იმ სიშორიდან? რას ვაკეთებთ იმ ქალის ბინაში,

(საძინებლის კარისკებ უთითებს)

ვისაც მთელი ცხრა წლის მანძილზე ერთხელაც არ მოვუპატიჟებივართ შინ! ჩვენი შეშფოთების მიზეზი ჩვენი ძმაა, ჩვენი დაავადებული ძმა, რომელსაც ნერვიული შეტევა ჰქონდა.

ჯესი. (წაუტირებს, ცხვირსახოცით ამოიშრობს თვალებს)

ყოველ ჯერზე, როცა კი ეს მესმის...

ჰარი. რატომ ტირი? გეგონება მხოლოდ ახლა გაიგე ეს ამბავი, მთელი კვირაა, რაც იცი...

ჯესი. და განა მთელი კვირა არ ვტიროდი? ის ჩემი ძმაა და მე გული მტკივა.

ჰარი. ყველას გვტკივა გული, ამიტომაც ვართ აქ, რაღაც უნდა მოვიფიქროთ!

პოლინი. იტიროს, თუკი, ეტირება, ჰარი, ბოლოს და ბოლოს ამხელა მანძილი გამოიარა... მერე, ჰარი!...

ჰარი. ფაქტი ნომერი ერთი... გუკას ნერვიული შეტევა ჰქონდა, ფაქტი ნომერი ორი––– გუკა უმუშევარია, ანუ არა აქვს სამსახური და სრულიად არაფრითაა დაკავებული.

ჯესი. (წაუტირებს)

შენ ფიქრობ, რომ ეს ამბავი უნდა მივიტანო გულთან?..

პოლინი. დაამთავრებინე სიტყვა, ჯესი, გზა დიდი გაქვს, მაშინ იტირე.

ჰარი. ფაქტი...

პოლინი. თქვი ჰარი, გვაღირსე!

ჰარი. ფაქტი ნომერი სამი – გუკას, პრაქტიკულად გროში არ აბადია. არ შევჩერდები იმაზე, თუ რა უცნაურად ეპყრობოდა ცოლ–ქმარი მთელი ოცდაშვიდი წლის მანძილზე თავის ფულს.. არაა ჩემი საქმე, იმაში ცხვირის ჩაყოფა, თუ რა უდიერად აბანდებდნენ ინვესტიციებს თავისი დანაზოგით, მითუმეტეს, რომ რჩევაც არავის უკითხავს ჩემთვის. ჩემზე ლაპარაკი, ანუ იმ კაცზე, ვისაც კეთილგონივრულად ჩადენილმა ინვესტიციებმა, ღვთის მადლით, მყიდველუნარიანობის და დაზღვეულობის მაღალი ხარისხი მოუტანა, ამასთან ერთად კი, საზაფხულო, მყუდრო სახლი ქალაქგარეთ. შემიძლია დაბეჯითებით დაგარწმუნოთ, რომ არასდროს მემუქრება ნერვიული შეტევა, თუმცა ეს ყველაფერი ჩემი საქმე არ გახლავთ, მოცემულ ვითარებაში ჩემი საქმეა იმის გარკვევა, რით შეგვიძლია გუკას დახმარება, რა თანხას მივცემთ, ვინმეს აქვს მოსაზრება?

(დამთრგუნველი სიჩუმე, ერთმანეთს არ უცქერიან, ფინჯნებს ჩააცქერდნენ, სვამენ ყავას)

ჰარი. ხანგრძლივი სიჩუმის შემდეგ)

აბა!..

პერლი. ბიზნესმენი შენ ხარ, ჰარი, თავად გვითახარი, რამდენი უნდა გავიღოთ გუკასათვის...

ჰარი. (ერთხანს ფიქრობს)

პერლი, დამისხი, გეთაყვა ცოტა ყავა... მაშ, ასე, მოდით ფაქტებს შევავლოთ ხელახლა თვალი. ადამიანს დახმარება სჭირდება. ვის შეიძლება ამ ადამიანმა მიმართოს ჩვენს გარდა? ჩემი მოსაზრება ასეთია... ჩვენ ვასესხებთ გუკას იქს თანხას ყოველკვირეულად, ეს გაგრძელდება იქამდე, სანამ გუკა არ გამოჯანმრთელდება და სამსახურს არ იშოვინს, ამის შემდეგ გუკა ჩვენს ვალს გაისტუმრებს, მე ამ წინადადებით შემოვდივარ, თქვენ რას ფიქრიბთ?

(მძიმე სიჩუმე, პოლინი პერლის ეჩურჩულება რაღაცას, პერლი თავს უქნევს თანხმობის ნიშნად)

პერლი. პოლინს კითხვა აქვს.

ჰარი. მკითხოს.

პოლინი. და რამდენია მაინც ეს იქს თანხა?! რას ნიშნავს ამ შემთხვევაში იქსი?

ჰარი. იქსი ნიშნავს იქსს, ჩვენი გასარკვევია, თუ რას ნიშნავს იქსი, ამაზე ვიმსჯელებთ და როცა შევჯერდებით, გადაწყვეტილებას მაშინ მივიღებთ.

პოლინი. მე მხედველობაში მქონდა სხვა რამ, საინტერესოა რამდენად მოზრდილია ეს იქსი, ანუ დიდი იქსია, თუ პატარა იქსი?

ჰარი. ჯერჯერობით მას იქსსაც ვერ დაარქმევ, სანამ თანხა არ განგვისაზღვრავს, ეს იქსი კი არა, ცარიელი ადგილია მხოლოდ.

პოლინი. არა ვარ წინააღმდეგი, მაგრან საღად უნდა უნდა განვსაჯით, როცა შენ ახსენებ იქსს... ჩეჩქი ფულივით ჩამესმის, საკმაოდ შეზღუდული კაპიტალის პატრონი ვარ, შენ იცი.

ჯესი. თითოეული ჩვენთაგანი შეზღუდული კაპიტალის პატრონია. არცერთ ჩვენთაგანს არა აქვს შეუზღუდავი კაპიტალი, პერლი, იქნებ შენ ფლობ შეუზღუდავ კაპიტალს?!

პერლი. სასურველია, ასე ყოფილიყო, ასეთ შემთხვევაში თვალდაუხამხამებლად გავიღებდი გუკასათვის იქს თანხას!

პოლინი. მე მხოლოდ იმას ვკითხულობ, თუ რას ნიშნავს ეს იქსი, ზუსტი ციფრი უნდა ვიცოდე..

ჯესი. ჰარი, აღარ ახსენო იქსი, ბიზნესმენები არა ვართ, არაფერი გაგვეგება იქსებისა. დაასახელე ციფრი, მაშინ გავიგებთ.

ჰარი. როგორ დავასახელო კონკრეტული ციფრი, როცა ჯერ ვერ გამირკვევია: ა) რა თანხა სჭირდება გუკას კვირაში; ბ)რამდენის გაღება შეგვიძლია ჩვენ; რანაირად უნდა გამოვითვალო იქსი, როცა ვარაუდის დონემდეც არ ვიცი რას ნიშნავს –ა და რას ნიშნავს – ბ.

პერლი. კარგი, დავუშვათ განვსაზღვრეთ რას ნიშნავს ა და ბ; ამ შემთხვევაში გავიგებთ ალბათ, რას ნიშნავს იქსი, ასეა?!

ჰარი. დიახ, ასეა!

პერლი. მოდი, ახლა, სხვა რამ განვსაჯოთ, დავუშვათ, ყველა თანახმაა ერთის გამოკლებით, დავუშვათ ებევრებვა იქსი, მაგრამ თანახმაა გაიღოს ემი, ან თუნდაც დაბლიუ, რომელიმე, მაშინ როგირ ვიქცევით?

ჰარი. დაივიწყეთ იქსი, თითქოს არც მიხსენებია არასდროს.

(თავს მოიქექავს, ყავას სვამს)

უმჯობესია ის გავარკვიოთ, რა თანხა სჭირდება გუკას ექიმისათვის, ანამ თქვა, რომ ის საუკეთესო ექიმია და გუკამ მასთან ხუთი დღე უნდა იაროს!

პოლინი. საუკეთესო ექიმთან კვირაში ხუთი დღე?! ვაცნობიერებ, რამხელა იქსთან გვექნება საქმე?!

ჰესი. შესაძლოა, არცაა ნერვიული შეტევა, ექიმებიც ხომ ცდებიან ხოლმე ხანდახან, პერლი, ხომ გახსოვს, შარშან რა გადაგვხვდა?

პერლი. რა დამავიწყებს, ყველა ზედა კბილი ჩამომიღეს ექიმებმა, შემდეგ კი, დაადგინეს, რომ ტკივილების მიზეზი, თირკმელებში ქვების დაგროვება იყო!

ჰარი. საკუთარ ყურებს არ ვუჯერებ. ერთად რომ ავიღოთ თქვენი ასაკი, ას სამოც წელს გადასცდება, საღი აზრის ნატამალსაც კი ვერცერთში ვხედავ... ცოტა ხნით თუ დადუმდებით, ყველაფერს დავალაგებ.

პერლი. კარგი, ჰარლი, ჩვენ დავდუმდებით, შენ დაალაგე.

ჰარი. ყველაზე მთავარია, გუკა გამოჯანმრთელდეს, მეთახმებით?!

სამივე ერთად. გეთანხმებით.

ჰარი. მის გამოსაჯანმრთელებლად ექიმთან სიარული აუცილებელი პირობაა, – მეთანხმებით?!

სამივე ერთად. გეთანხმებით.

ჰარი. გუკას დახმარება ჩვენი ვალია, რადგან ცოლს თუ არ ჩავთვლით, სხვა ახლობელი მას არა ჰყავს, მე არ მინდა ვინმე გავანაწყენო და მარტომ ვიკისრო ფინანსური ტვირთი, – მეთახმებით?!

სამივე ერთად. გეთანხმებით.

ჰარი. და ჩვენ ყველანი ბოლომდე მივიყვანთ ამ საქმეს, გინდ ერთი კვირა გრძელდებოდეს მკურნალობა, გინდ ერთი თვე, ერთი წელი თუ ხუთი წელი, – მეთანხმებით?!

(ცივი დუმილი)

გასაგებია, აქ ჩვენი აზრები იყოფა!

პოლინი. არავინ არავისგან არ იყოფა, ყველანი თანახმანი ვართ, მაგრამ როცა ამბობ ხუთი წლით, ვერავითარ აზრს ვერ ვხედავ იმაში, რომ გუკა გამოჯანმრთელდეს, თავად კი, ღატაკთა თავშესაფარში ამოვყოთ თავი. ღმერთმა დაგვიფაროს და ასეთი რამ რომ მოხდეს, შეძლებს კი, გუკა ჩვენს დახმარებას?! ექნება მას ამის შესაძლებლობა, ესეც ხომ საკითხავია?!

ჯესი. გვითხარი, ჰარი, როგორ მოვიქცეთ? შენ უკეთ იცი, როგორ ლაგდება ასეთი საქმეები?!

ჰარი. მაშ ასე, ცხადი შეიქმნა, რომ განუსაზღვრელი ვადით ავადმყოფობის უფლებას ვერ მივცემთ გუკას, ამიტომაც ვადა უნდა განვსაზღვროთ, მეთანხმებით?!

სამივე ერთად. გეთანხმებით.

ჰარი. რა დრო განვსაზღვროთ.... გამოჯანმრთელობისთვის? ექვსი თვე?

პოლინი. თუკი მართლაც ასეთი კარგი ექიმია, რაში სჭირდება ექქვსი თვე?

(კარის მიხურვის ხმა)

პერლი. ჩუმად, ანა მოდის.

პოლინი. ჰარიმ ილაპარაკოს!

პერლი. ღვთის მადლით, თითმის ყველაფერი დალაგდა.

(საძინებლიდან ანა შემოდის, გუკას ნათესავები მიამიტი, მშვიდი თვალებით ხვდებიან მას)

ანა. ბოდიშს ვიხდი დაგვიანებისათვის, ექიმთან ვლაპარაკობდი, გუკა წამოსულა, სადაცაა აქ იქნება.

ჰარი. როგორ არის გუკა, რას ამბობს ექიმი?

ანა. რთული პერიოდი აქვს ახლა... დათრგუნულია, თითქოს სხვა სამყაროში ცხოვრობს, დროდადრო ვერავის ამჩნევს ირგვლივ ზის სავარძელში საათობით, სიტყვასაც არ დაძრავს, თავად ნახავთ მალე... ძნელად საცნობი გახდა....

ჯესი. (ცხვირსახოციტ შეიშრობს ცრემლს, გული ამოუჯდება)

მოდი და ნუ გეტკინება გული... როგორც კი ეს მესმის...

პოლინი. გუკა ჩვენი ძმაა, ჩვენ ერთი ოჯახი ვართ, სიმართლე გვითხარი, არაფერი დაგვიმალო ანა, ნერვიული შეტევა აქვს?!

ანა. დიახ, შეიძლება ითქვას, მართლაც ასეა!..

პერლი. ვიცოდი, ვიცოდი, ასეთივე ნერვიული შეტევა სკოლის ასაკშიც ჰქონდა.

ჰარი. ექიმი რას ამბობს, რა დიაგნოზი დასვა?

ანა. (მხრებს იჩეჩავს)

გუკას მკურნალობა და ყურადღება სჭირდება, ექიმზე ძვირს ვერ ვიტყვი, შესამიშნავად ერკვევა თავის საქმეში, იგი თვლის, რომ ყველაფერი კარგად ჩაივლის, მხოლოდ დროა საჭირო.

პოლინი. რამდენი დრო? თვე? ორი თვე? ორ თვეზე მეტი?

ანა. ჯერჯერობით დროის გარკვევისაგან თავს იკავებს.

პოლინი. მაგრამ, ხომ შეუძლია ივარაუდოს? სამი თვე? ოთხი თვე? ოთხ თვეზე მეტი?

ანა. გარკვევით ვერაფერს გიპასუხებთ, პოლინ, შესაძლოა ერთი თვე დასჭირდეს, შესაძლოა ორი თვე ან ორი წელიც, არავი იცის.

პოლინი. ორი წელი გამორიცხულია, უარს ვაცხადებ, თუკი ორი წელი დაწჭირდება.

ანა. არაფერს ვამტკიცებ, მხოლოდ იმას ვამბობ, რომ ჯერჯერობით გაურკვეველია, რა ხანი დასჭირდება.

ჰარი. შეიძლება, ერთი სიტყვა ვთქვა?

პოლინი. დიახ, ჰარი,მეც სწორედ ის მინდა, რომ ილაპარაკო.

ჰარი. დიდი მადლობა!

პოლინი. იმიტომ, რომ ორი წელი, – ეს უბრალოდ სასაცილოა.

პერლი. განაგრძე, ჰარი.

ჰარი. ანა, ჩვენ ძალიან განვიცდით, ბოლოს და ბოლოს ჩვენს ძმაზეა საუბარი.

ჰესი. ბავშობიდან მოყოლებული, ის...

ჰარი. იქნებ მადროვით ლაპარაკი?!..

პერლი. ჯესი, ათქმევინე, ჰარის, მიდი, ჰარი!

ჰარი. დიახ, ჩვენ განვიცდით! და ვაცნობიერებთ რა იმასაც, რომ შენ თავს არ დაზოგავ გუკასთვის, მაინც ვთვლი, შესაძლოა ეს საკმარისი არ აღმოჩნდეს. გვინდა დახმარების ხელი გამოგიწოდოთ, აი, მოვითათბირეთ და... მზად ვართ ექიმის ხარჯი ჩვენ ვითვირთოით... შენ ზრუნავ ბინაზე, კვებაზე, სხვა რიგ წვრილმანებზე, ჩვენ კი, ვისტუმრებთ სამედიცინო ხარჯებს, როგორიც არ უნდა იყოს ის....

ანა. მე... მე... არც კი ვიცი როგორ.... გულწრფელი ვიქნები, არასდროს ველოდი რომ.... არც ვიცი, რა გითხრათ...

ჰარი. არაფრის თქმა არაა საჭირო.

პოლინი. მხოლოდ ის გვითხარი, როგორ ფიქრობ, რა თანხაზე იქნება საუბარი?

ანა. თქვენის მხრივ დიდი გულუხვობაა, მაგრამ იძულებული ვარ, უარი გითხრათ დახმარებაზე, გუკა არ მომცემდა ამის ნებას!

ჰარი. კარგი, რა, ანა, ნუ მაცინებ! აბა, სად აპირებ ფულის შოვნას, – ბანკში? ნერვიული შეტევა სახუმარო საქმე არაა...

ანა. წარმოდგენაც არა მაქვს რამდენ ხანს გაგრძელდება მკურნალობა, შეიძლება დიდი ფული დაჯდეს და...

ჰარი. ეს ჩვენი საზრუნავია, ფულს ჩვენ ვდებთ.

ანა. ვინ იცის, იქნებ ოცი, ოცდახუთი ათასიც იყოს საჭირო...

(ხანგრძლივი პაუზა, დები ჰარის შესცქერიან)

პოლინი. ჰარი, შეიძლება ერთი წუთით დაგელაპარაკო?..

ჰარი. არ გვჭირდება განმარტოებული საუბრები...

პოლინი. სწორედ ახლახან გავარკვიეთ, რას ნიშნავს იქსი... ხომ არ ფიქრობ, რომ „იქსზე“ კიდევ უნდა ვიმსჯელოთ ცოტათი?

ჰარი. აღარაფერია სამსჯელო, აღარ მაღელვებს, რამდენი ეღირება ეს საქმე, თქვენ იმდენს დადებთ სამივენი, რამდენის საშუალებაც გექნებათ, დანარჩენს მე ვიღებ ჩემს თავზე... იყოს თხუთმეტი, ოცი, ოცდახუთი, რამდენიც იქნება, იყოს, მაგრამ გუკა საუკეთესო სამედიცინო დახმარებას მიიღებს. აი. ამის თქმა მინდოდა.

(თავს აქნევს, თითქოს მადლობას უხდის დარბაზსო)

ანა. (სასიამოვნოდ შემკრთალია)

მე სიტყვებიც არ მყოფნის, რა შემიძლია ამ დროს ვთქვა?

ჰარი. ნურაფერს იტყვი!

პერლი. იმის გაკეთება გვინდა, რაც აუცილებელია!

ანა. მე ვიცი, ბოლო რამდენიმე წლის განმავლობაში, ვერ ვახლობლობდით სათანადოდ...

პოლინი. ცხრა! ცხრა წელია გასული, რაც უკანასკნელად მოგვიპატჟეს ამ ბინაში.

ანა. ნუთუ ამდენი დრო გავიდა, ჩემი ბრალია, ალბათ, მე არ ვცდილობდი, გამეგო თქვენთვის, შესაძლოა არც თქვენ ცდილობდით ჩემს გაგებას, ასეა თუ ისე წარმოდგენაც კი არა გაქვთ, რა მადლობელი ვარ თქვენი, მაგრამ ჩვენ მართლა არაფერი გვჭირდება.

ჰარი. აბა, რას ამბობ, გჭირდებათ, უეჭველად გჭირდებათ!

ანა. ამ წლების მანძილზე მცირე დანაზოგი გავიჩინეთ, ძვირფასეულობაც მაქვს, მისი გაყიდვაც შეიძლება...

ჰარი. არაფრის გაყიდვა არაა საჭირო.

პოლინი. იქნებ აღარც ატარებს თავის ძვირფასეულობას, ათქმევინე ადამიანს?!

ანა. გუკას დაზღვევის აღება შეუძლია, მე სამსახური მაქვს, რაც არ უნდა დაჯდეს, როგორმე მოვერევით მკურნალობის ხარჯებს მაგრამ თუკი მართლაც გულით გინდათ დახმარება... გუკას მომავალი მაღელვებს...

ჯესი. ჩვენ ყველას გვაღელვებს გუკას მომავალი, ძვირფასო.

ანა. გუკას ასაკში დღესდღეობით ძნელად თუ იშოვის კაცი სამსახურს, რთულია ყველაფრის ახლიდან აწყობა...

ჰარი. სულ ცოტაც რომ ესმოდეს გასანათებელ მოწყობილობებში, უმალ გავუჩენდი საქმეს....

პერლი. რაღა თქმა უნდა, ღმერთო ჩემო!

~ანა. როგორმე ამ ქალაქიდან გახწევა რომ შეძლოს, ასი პროცენტით ვარ დარწმუნებული, უკეთ იგრძნობდა თავს.

ჰარი. ასეა, ათასი პროცენტით გეთანხმები.

ანა. საზაფხულო ბანაკს ვგულისხმობ, გუკა სულში იძვრენს ბავშვებს, ესმის მათი, სპორტიც უყვარს, მე კი საჭმელს მოვამზადებდი, ჩვენი გოგონებიც დაგვეხმარებოდნენ, ქალაქგარეთ შესანიშნავი ნაკვეთი იყიდება, ვფიქრობ მოვახერხებდით მომავალი ზაფხულისათვის ბანაკის გამართვას. ხომ არ გგონიათ, რომ გუკა სწორედ იქ იგრძნობდა თავს კარგად?

ჰარი. ამაშიც გეთანხმები ათასი პროცენტით.

ანა. ისინი ოცდახუთი ათას თხოულობენ ხელზე... სათქმელს მივადექი, სამედიცინო ხარჯებისთვის კი არა, ბანაკისთვის რომ გესესხებინათ ფული...

(მნიშვნელოვანი, მძიმე სიჩუმე)

ჰარი. (ანას უცქერის, შეძრულია მისი სიტყვებით)

საზაფხულო ბანაკი? ოცდახუთი ათასი დოლარი საზაფხულო ბანაკისათვის?!

ანა. ფასი – ასი ათასი დოლარია, მაგრამ მათ უნდათ, ერთბაშად, ხელზე, მიიღონ ოცდახუთი ათასი..

ჰარი. ასი ათასი დოლარი საზაფხულო ბანაკისათვის, რომელსაც უხელმძღვანელებს კაცი, ვისაც ნერვიული აშლილობა აქვს?

ანა. მომავალი ზაფხულისათვის გუკა კარგად იქნება.

ჰარი. შენ გესმის, ნორმალური ადამიანისათვისაც კი რას ნიშნავს ამდენ ბავშშვზე პასუხისმგებლობის აღება? იმაზე თუ დაფიქრდი, რამე რომ მოხდეს, სასამართლოს ხარჯებს სად წაუხვალ?!

ანა. არ მესმის... თქვენ მზად იყავით საექიმო ხარჯები გაგესტუმრებინათ, რატომ არ შეიძლება, იგივე თანხა საზაფხულო ბანაკისათვის გვასესხოთ?

ჰარი. იმიტომ რომ ადვილი შესაძლებელია გაკოტრდეთ საზაფხულო ბანაკის გადამკიდე! სამედიცინო ხარჯების გადამკიდეც შეიძლება გაკოტრდეთ! მაგრამ ამ შემთხვევაში გუკა გამოჯანმრთელდება მაინც.

ანა. კეთილი, თქვენ ისტუმრებს ექიმს, საზაფხულო ბანაკზე მე ვიზრუნებ.

ჰარი რისი თქმა გინდა გამაგებინე, ჩვენ, ესე იგი, ვდებთ ფულს გუკას გამოჯანმრთელობის საქმეში, რათა მან, მთელი თავისი ფული ჩასდოს საზაფხულო ბანაკში, ამ წამოწყებამ გააკოტროს და კვლავ ავად გახდეს?! ამის შემდეგ ხომ ისევ ჩვენ მოგვაკითხავ ფულისთვის, რომელიც სხვა ექიმს დასჭირდება?!

ანა. მე ჩავთვალე, რომ რაღაცის გაკეთება გინდოდათ მისთვის...

ჰარი. სწორედ ეს გვინდა, – დახმარება.

ანა. მაშინ დაეხმარეთ!

ჰარი. მაშინ არა, როცა ავადაა, როცა მომჯობინდება დავეხმარებით კიდეც.

ანა. (გუკას დებისკენ მიტრიალდება)

ყველა ასე ფიქრობთ? ეთანხმებით ჰარის?!

(უხერხულად გრძნობენ თავს, თვალს არიდებენ ერთმანეთს)

პოლინი. (ჭიქას ჩასცქერის)

მე ისიც კი არ ვიცი, როგორ იმართება საზაფხულო ბანაკები...

ჰესი. ჰარი, ხომ ყველას მაგივრად ლაპარაკობს....

პერლი. მე კი ავდგებოდი და იმ ნაკვეთს დავათვალიერებდი, მაგრამ ჩემი ნატკენი ფეხით შორს ვერ წავალ.

ანა. კარგი, დაივიწყეთ, ფული დაივიწყეთ, არ გვჭირდება. დიდი მადლობა მინდა გითხრათ... ისიც კი გასაოცარია, ფული რომ შემოგვთავაზეთ, საერთოდ. როცა გუკა გამოჯანმრთელდება და მყარად დადგება ფეხზე, თქვენი დახმარება სწორედ მაშინ დაგვჭირდება განსაკუთრებით... სასიამოვნია ამის გაცნობიერება.

(საძინებლისკენ გაემართება)

უკაცრავად, რამდენიმე ადგილზე მაქვს დასარეკი, სანამ ოფისში დავბრუნდები... ხო, ყოველ შემთხვევისათვის მინდა გითხრათ, თუკი მომავალი ცხრა წელი თქვენი ნახვის ბედნიერება არ მექნება და...

(მაგიდისკენ უტითებს)

ცუდ მასპინძლობაში რომ არ ჩამეთვალოს, ორცხობილა მიირთვით, მაგიდაზეა!

(საძინებელში შევარდება, კარს გაიჯახუნებს)

(გაოგნებულები შესქცქერიან ერთმანეთს)

ჰარი. რა ვთქვი ისეთი?! თქვენ ხართ მოწმეები, რამე ისეთი ვთქვი?!

პერლი. განსაკუთრებული არაფერი, მე ვარ მოწმე.

პოლინი. მთავარია, რომ მას არ უნდა ჩვენი დახმარება მიიღოს, არ სურს გუკას ამოვუდგეთ მხარში, ის ეჭვიანობს, არადა მზად ვიყავი უკანასკნელი გროში გამეღო!

ჰესი. (პერლის)

ეს ნიშნავს, ესე იგი ექიმის ფულითაც არ დევეხმარებით?!

პერლი. რა გაფანტული ხარ, ჯესი...

ჰარი. მის მდგომარეობაში მყოფ ადამიანს როგორ უნდა ანდო საზაფხულო ბანაკი.... ხუთშაბათს ველაპარაკე ტელეფონით, გამარჯობა ძლივს ამოილუღლუღა.

პოლინი. რატომ ვერ გვიტანს ჩვენი რძალი?! ცუდი რა გავუკეთეთ?! ეჭვიანობაა ყველაფრის მიზეზი.

პერლი. ჰო. ეჭვიანობა.

პოლინი. ეჭვიანობა... ვისურვებდი გარიდებოდა ამ ქალს, თვითონ მე მივხედავდი ჩემთან, სახლში...

ჰარი. როგორ შეიძლება საზაფხულო ბანაკი ჩააბარო მის მდგომარეობაში მყობ კაცს... მთელი ზაფხული ფრენბურთის ბურთის გაბერვას მოუნდებოდა

ჰესი. თუკი ჯერ–ჯერობით არაფერია გადაწყვეტილი, პოლინმა ილაპარაკოს ჩემს მაგივრად, რაღაც–რაღაცეების ყიდვას ვაპირებდი.

ჰარი. ფეხი არ მოიცვალო, ჯერ არაფერია გარკვეული, გუკას უნდა ველაპარაკოთ.

პერლი. გუკა?! რის გარკვევას აპირებ გუკასთან?!

ჰარი. გუკასთან საუბარს მოვახერხებ, მას მხოლოდ ნერვიული შეტევა აქვს, ის ქალი, კი, აშკარად ჩამოყალიბებული გიჟია! დამისხით ვინმემ ცოტა ყავა!

(პერლი ყავას ასხამს ჭიქაში, როცა კარის გაღების ხმა ისმის, შემოდის გუკა, მობერებული ჩანს, გაუცხოებული, თვალები ჩავარდნია, უპეები ამოშავებია, კარს მიიხურავს, გასაღებს ჯიბეში ინახავს, ოთახს გადაკვეთს, სამზარეულოში შეაბიჯებს, ვერც კი ამჩნევს სტუმრებს, გაოცებულნი მისჩერებიან ძმას, გუკა წყალს ჩამოისხამს ჭიქაში, პატარა პაკეტიდან წამალს ამოიღებს, ენის წვერზე დაიდებს, წყალს მიაყოლებს, გამობრუნდება მისაღებში, არც გაკვირვებული ჩანს, არც შეძრული, თითქოს ისევ თექვსმეტი წლისაა და შინ, თავის ოჯახში დაბრუნდა, როცა ლაპარაკობს, მის ხმაში ნაკლებად იგრძნობა ემოცია)

გუკა. კარგად გავისეირნე!

ჰარი. (მიახლოვდება)

გამარჯობა, გუკა!

გუკა. (უცქერის ძმას)

ხუთი კვარტალი გავიარე ფეხით, პარკამდე, შემდეგ უკან.

(ჩურჩულით)

ანას არ უთხრათ, არ უყვარს ძალიან შორს რომ მივდივარ.

ჰარი. (თავის თავზე უთითებს)

გუკა, იცი ეს კაცი ვინ არის?!

გუკა. რას გულისხმობ, ჰარი?

ჰარი. არა, არაფერს. ..

(დებზე უთითებს)

ხედავ, გუკა, ვინ მოვიდა შენს სანახავად?

გუკა. (დებს მიაცქერდება, იღიმება)

რატომაც არ უნდა ჩამოსულიყვნენ, ისინი ხომ ჩემი ღვიძლი დები არიან? ან კი ვისა ჰყავს ჩემისთანა მოსიყვარული დაიკოები?

(ხელის აწევით ესალმება, პოლინს მიუახლოვდება)

პოლინ, როგორაა საქმე?

(გადაკოცნის)

პოლინი. გუკა, ძვირფასო!

გუკა. (ჯესისკენ)

ჯესი, კეთილო ჯესი!

(მასაც გადაკოცნის)

ჯესი. შესანიშნავად გამოიყურები გუკა!

(ცდილობს ცრემლი დამალოს)

გუკა. (ზურგით დგას პოლისკენ)

პერლის გარდა, ყველა აქა ვართ!

პერლი. (განცვიფრებული იმით, რომ ვერ შეამჩნია გუკამ)

მე აქა ვარ, გუკა!

გუკა. (შემოტრიალდება)

სად ყოფილა, იმალებოდა ალბათ.... პერლი ყოველთვის ემალებოდა თავის პატარა ძამიკოს...

პერლი. არ გემალებოდი, გუკა, ჩემთვის ვიჯექი მხოლოდ.

ჰარი. (შეეხება, გუკას უცქერის)

გუკა, ჩამოჯექი, დავილაპარაკოთ.

გუკა. (ეჭვის თვალით უცქერის ძმას)

მოხდა რამე? ავად ხომ არ არის ვინმე ოჯახიდან? ოჯახში სიმშვიდეა?

ჰარი. ყველაფერი რიგზეა, ყველა კარგად ვგრძნობთ თავს, გუკა....

(სკამისკენ უბიძგებს)

გუკა. (ჩამოჯდება)

ისე კარგად გავისეირნე.

ჰესი. ყოველვის გიყვარდა სეირნობა....

(პერლი გუკას ზურგს უკან, ფანჯარასთან დადგება, ცხვირსახოცით იშრობს ცრემლს)

გუკა. გახსოვს, არა, ჯესი, რამდენს ვსეირნობდი ხოლმე, როგორ მიყვარდა...

ჯესი. ჰო, გუკა, მახსოვს, აკი ახლახან თვითონ გითხარი.

პოლინი. შენ ძალიან კარგად გამოიყურები, ჩემო ძვირფასო.

გუკა. გმადლობთ, პოლინ.

პოლინი. თავს როგორ გრძნობ... ნორმალურად?

(უკანასკნელ სიტყვას ყლაპავს).

გუკა. რა ხდება, დაიკო?

პოლინი. გეკითხები, თავს ნორმალურად გრძნობ-მეთქი?

გუკა. ნორმალურად თუ ვგრძნობ თავს? კი, ახლახან ისე კარგად ვისეირნე.

პოლინი. ჰო, ეს მართლაც შესანიშნავია, ძვირფასო.

გუკა. (მიმოიხედავს)

პერლი რა იქნა? შინ წავიდა პერლი?

პერლი. (გუკას ზურგისაკენ მდგომი)

აქა ვარ, გუკა, ისევ აქა ვარ.

გუკა. (შეტრიალდება მისკენ)

აქ ყოფილა, ისევ მემალებოდა.... როგორც ყოვეთვის, მაშინ...

ჰარი. (ბოლთას სცემს)

გუკა...

გუკა. ჰო, ჰარი?!

ჰარი. (ჩერდება)

გუკა...

პერლი. ჰარის რაღაც აქვს სათქმელი შენთან, გუკა.

გუკა. გისმენ, ჰარი.

ჰარი. არაფერი, გუკა... არაფერი...

გუკა. გადაღლილი იერი გაქვს, ჰარი, ნაავადმყოფარს ჰგავხარ, ეტყობა ბევრს მუშაობ და იღლები, თავს მოუფრთხილდი, არაა საჭირო ბევრი მუშაობა.

ჰარი. გავითვალისწინებ შენს რჩევას, გუკა...

გუკა. ხშირ-ხშირად უნდა დაისვენო ხოლმე... სამი რამ შემასწავლა ექიმმა, აუცილებლად შევისვენო, ზედმეტად სერიოზულად არ მივიღო გარე სამყარო... და ძალიან ფრთხილად ვიყო, როცა აივანზე სხვის გასაგონად ვლაპარაკობ.

(ფარდა, „უკანასკნელი ცნობები“ ექვს საათზე)

დიქტორის ხმა. მოგესალმებით „უკანასკნელი ცნობები“ ექვს საათზე. პოლონური სავაჭრო ხომალდი „მაიორსკა“, ექვს ათას ტონიან წყალშემადგენლობით, მიუხედავად ძლიერი ნისლისა, მაინც შევიდა ნიუ-იორკის ყურეში და თავისუფლების ქანდაკებას შეეჯახა, რის შემდეგაც ჩიძირა. ორი მეზღვაური მძიმედ დაშავდა, ელექტროსისტემის გაუმართაობამ თავისუფლების ქანდაკების ჩირაღდანზე ხშირი ნათება გამოიწვია. ეს იყო პირველი შემთხვევა საზღვაო ისტორიაში, რომელშიც თავისუფლების ქანდაკებამ მიიღო მონაწილეობა. დღეს სასტუმრო „მიდტაუნში“ ქვეყნის საუკეთესო ფსიქიატრების ფორუმი უნდა გამართულიყო, მაგრამ მოხდა გაუთვალისწინებელი შემთხვევა, 17 ფსიქიატრი სასტუმროს სამ ლიფტში გაიჭედა სართულებს შორის, მათი გათავისუფლება მხოლოდ 45 წუთის შემდეგ გახდა შესაძლებელი, აქედან თორმეტი ფსიქიატრი, გადატანილი სტრესისა და პანიკის შემდეგ, მკურნალობის კურსს გადის კლინიკაში.

ექვსი კვირის შემდეგ. დეკემბრის შუა რიცხვები, საღამოვდება, ფარდა იწევა, ვხედავთ ანას, რომელიც ტელეფონზე საუბრობს, ანას ზამთრის პალტო აცვია, ცალ ხელში პაკეტი უჭირავს, რომელშიც პროდუქტები აწყვია, გაღიზიანებული ჩანს)

ანა. (ყურმილში)

ალო?!... თუ შეიძლება მეკარეს სთხოვეთ.... მეთორმეტე სართულიდან ვრეკავ, ბინა თოთხმეტი, დიახ! წყალი შეგვიწყდა, რას ქვია გავიდა, სად გავიდა? თუკი მილებს აკეთებენ, მითუმეტეს ადგილზე არ უნდა იყოს მეკარე? ამისთვის ჯამაგირს იღებს, ბოლოს და ბოლოს, არავითარი განცხადება არ მინახავს ლიფტში, დიახ! სად უნდა მენახა, ათასი საფიქრალი მაქვს, რა მეგანცხადებება... სამზარეულოში ელექტროენერგია გაწყდა... არა, მხოლოდ სამზარეულოში... მე რა ვიცი, რომელი ელექტრიკოსი მე ვარ... ვერ მოვიცდი შვიდ საათამდე... პროდუქტები მილღვება მაცივარში. ჩემი ქმარი გავიდა? გავიდოდა, აბა რას იზამდა, ვერც მე გავჩერდებოდი ასეთ სახლში!

(შემოდის გუკა, ანა ყურმილს დაკიდებს, გახევებულია)

წყალი არ არის, გაგვითიშეს წყალი... მილებს აკეთებენ და ხუთამდე, ექვსამდე, შვიდამდე არც იქნებაო, თვითანაც არ იციან, რომელ საათამდე არ იქნება წყალი, არც ელექტროენერგიაა სამზარეულოში... არც ელექტრიკოსია... ჯანდაბა...

(ჩამოჯდება)

(გუკა მაგიდას უახლოვდება, საღებავებს უჯრაში ინახავს, ჩანს მოლბერტი და ტილო)

გუკა. აღარ წავალ ექიმთან, გაიძვერაა, ექიმი კი არა. ზის სავარძელში, ხან ჩიბუხს წევს, ხანაც ჯიბის საათის ძეწკვს ათამაშებს და ეშმაკმა უწყის, რას ლაყბობს საერთოდ. გაიძვერა და მატყუარა ადამიანია, სხვა არაფერი. თუ გამოჯანმრთელება მიწერია, ისევ ჩემი, ექიმისგან დამოუკიდებლად გამოვჯანმრთელდები, თავად მივხედავ ჩემს პრობლემებს. ეს კაცი კი ზის თავისთვის და საათში ორმოც დოლარს მხოლოდ იმაში იღებს, რომ ჩიბუხის წმენდით იქცევს თავს, თანაც აკვირდება, როგორ ვერევი ავადმყოფობას ჩემით, ბინაში გვაქვს სარკეები, იგივე წარმატებით შემიძლია, საკუთარ თავს სარკეში დავაკვირდე და იქ აღმოვაჩინო, რომ თურმე უკეთ ვარ... ეკითხა მაინც, „რა ხდება თქვენს თავს, ბატონო ჩემო? რაზე ფიქრობთ, რას განიცდით, შენც არ მომიკვდე! თვითონ თუ არ შევეხე ამ თემებს, სიტყვასაც არ დასძრავს, გეუბნები, თვითონ ვმკურნალობ ჩემს თავს, რაში ვაძლიოთ ამდენი ფული?! მე ხომ ვხედავ, როგორ იტანჯები? რისთვის? რატომ? იმიტომ რომ ვინმე ჩიბუხის მოყვარულს საათში ორმოცი დოლარი უხადო? საკმარისია, ანა, როდემდე უნდა ვუცქირო იმას, რომ ჩემს გამო ქანც იწყვეტ და დედაბერს ემსგავსები? ან რა აზრი აქვს? როცა საბოლოოდ გამოვჯანმრთელდები, შენთვის შეუფერებლად ყმაწვილი აღმოვჩნდები.

ანა. (ცრემლებს იკავებს)

ნუ რელავ... დარდად აღარც ღირს უკვე გუკა... ჩვენ დავიწვით!

გუკა. ვინ დაიწვა?

ანა. ჩვენ, ჩვენი ფირმა.

გუკა. ისინი... გიშვებენ?!

ანა. დაიწვა, ფირმა, გუკა, მე ვის რაღაში ვჭირდები.

გუკა. იმის თქმა გინდა, რომ ბოლომე...

ანა. გაკოტრდნენ, ვერ გათვალეს თავის შესაძლებლობები, ერთ-ერთ პარტნიორს ციხეც კი ემუქრება, მგონი...

გუკა. ერთ ღამეში არ კოტრდებიან, ამის ნიშნები ადრეც უნდა შეგემჩნია...

ანა. (ტირის)

არ შემინიშნავს არავითარი ნიშნები, ან იქნებ რაღაცას ვამჩნევდი კიდეც, მაგრამ ამაზე ფიქრს გავურბოდი... გაფიქრებაც კი მაშინებდა... რა ხდება გუკა?! როგორც ჩანს, სრულიად სამყარო იწვის უკვე.

გუკა. (უახლოვდება)

კარგი, ანა, კარგი, დამშვიდდი...

ანა. (სლუკუნით)

მე ვფიქრობდი, რომ ასე თუ ისე დაზღვეული ვარ ჩემს ქვეყანაში, გუკა, ვისი იმედი უნდა მქონდეს, რისი იმედი უნდა მქონდეს.

გუკა. საკუთარი თავის, ანა, საკუთარი თავის და ერთმანეთი იმედი...

ანა. არ მესმის... ჩვენი ფირმა ხომ რომელიმე მეწვრილმანის დუქანი არ იყო. ამხელა შემნობა, მარმარილოს კიბეები, ხელით ნაკეთი, ლამაზი ჩუქურთმები კედლებზე, ფანტასტიკური ფიგურები... სულ ცოტა, ასი წლის შენობაში მაინც გვქონდა ოფისი, ახლა კი რა, ხვალ მოვლენ ჩაქუჩიანი მუშები და მოშლიან...ჩუქურთმებს მოშლიან?!

გუკა. ეს მხოლოდ სამსახური იყო, ანა, შენ მხოლოდ და მხოლოდ სამსახური დაკარგე, ცხოვრება კი არა.

ანა. იცი, რაზე ვფიქრობდი, როცა შინ მოვდიოდი? მხოლოდ ერთი ფიქრი მიტრიალებდა თავში...აბაზანა... ცხელი აბაზანა...

(სლუკუნით)

და აქაც ყველაფერი დაიწვა....

გუკა. მოვა, წყალი მოვა, ანა, ყველაფერი დალაგდება.

ანა. (ყვირის)

მე მჭირდება აბაზანა! მე ძალიან მჭირდება ცხელი აბაზანის მიღება. მე ეს მჭირდება!!!

გუკა. წყალი დროებით შეგვიწყვიტეს ანა, რისი გაკეთება შემიძლია, უბრალუდ უძლური ვარ, ახლა ვერაფერს გახდები, უნდა მოვითმინოთ....

ანა. (ყვირის)

მილებზე დააკაკუნე მაინც, უთხარი, რომ იქ, მაღლა ქალია, ვისაც სასწრფოდ სჭირდება ცხელი აბაზანა! ახლა, რომ ცხელი აბაზანა არ მივიღო, ჭკუაზე შევიშლები, გუკა, მიდი, მიდი, აკაკუნე, აბრახუნე მილებზე, გუკა!

გუკა. ანა, გონს მოუხმე...

ანა. (ყვირის)

მე ხომ ვაბრახუნებდი კედელზე, შენ როცა გსურდა, ახლა შენ გააკეთე იგივე ჩემთვის!

გუკა. ჩუუ, კარგი, პატარა, კარგი, ძვირფასო, ყველაფერი კარგად იქნება.

ანა. (სლუკუნით)

არა, არაფერიც არაა კარგად, რატომ მეუბნები, რომ იქნება კარგად, რატომ მეუბნები, რომ რამე იქნება კარგად, გაგიჟდი? ოჰ. ღმერთო, გუკა, მაპატიე, ძალიან გთხოვ, მაპატიე, გუკა...

გუკა. რიგზეა ყველაფერი, მხოლოდ დამშვიდდი, ანა...

ანა. მე არ მესმის რას ვლაპარაკობ. ეს უკვე მეტისმეტია, გუკა, იოტისოდენა ძალაც კი აღარ შმრჩა, გუკა, აღარაფერი, აღარაფერი, იცი, ავტობუსში საფულეც კი ვერ გავხსენი და ვიღაც პატარა ბიჭი დამეხმარა, გუკა.

გუკა. შენ გაქვს ძალა, დამიჯერე.

ანა. მე პირთამდე სავსე ვარ ბრაზითა და მრისხანებით, გუკა, მაგრამ სრულიად დაცლილი ძალისაგან, ისე ძალიან დავიცალე, რამე რომ დამემართოს , ვინღა იზრუნებს ჩვენზე, გუკა?!

გუკა. მე, მე ყოველთვის ვზრუნავდი შენზე, ხომ მართალია?1

ანა. ჰო, მაგრამ, ახლა ვინღა იზრუნებს ჩვენზე? გუკა?!

გუკა. მე, ანა, მე.

ანა. შენ, გუკა?

გუკა. აღარ მენდობი, ანა? ჩემი რწმენა დაკარგე?

ანა. მოდი ყველაფერი მივატოვოთ, გუკა... უარი ვთქვათ ყველაფერზე და ... მივატოვოთ, მათ ჰქონდეთ.. დარჩეთ ეს ქალაქი, ნაგავიც დაიტოვონ ქალაქთან ერთად, დაიტოვონ ქურდები და მატყუარები, სამსახური, გატეხილი ჩუქურთმები, დაიტოვონ ყველაფერი, ჩვენ კი წავიდეთ აქედან, რადგან დარჩენილი სიცოცხლე მხოლოდ შენთან მინდა გავატარო.. შენთან და ჩვენს გოგონებთან.. მინდა ვუცქირო, როგორ იზრდებიან ისინი, რა ბედნიერები და ჯანმრთელები არიან და კიდევ მინდა, ხანდახან ცხელი წყალი მქონდეს, ცხელი აბაზანა მჭირდება ხანდახან, გუკა, გთხოვ, გთხოვ, გუკა....

გუკა. კარგი, ანა, წავიდეთ, ჩვენ წავალთ...

(კარზე ზარის ხმა)

ანა. (ყვირის)

მეკარეა!

გუკა. მე მივხედავ ანა, დამშვიდდი, ძვირფასო, აი, აბაზანაში ჩაჯექი და დაელოდე წყლის მოსვლას....

ანა. კარგი, გუკა, მაპატიე, თუ გაწყენინე, კარგო?!

(საძინებლისკენ მიდის)

(გუკა კარს უახლოვდება, არებს, ზღურბლზე ჰარი გამოჩნდება, მომცრო „ქეისით“ ხელში)

ჰარი. გუკა... შეიძლება, შემოვიდე?

გუკა. (გაკვირვებული)

რაღა თქმა უნდა, რა კითხვაა... არ ვიცოდი, თუ ქალაქში იყავი....

ჰარი. (რბილად ლაპარაკობს)

საქმე მქონდა, შენთანაც მინდოდა შეხვედრა... თავს როგორ გრძნობ? ხომ კარგად?!

გუკა. ძალიან საზეიმო იერი გაქვს, ჰარი, საავადმყოფოს პალატაში კი არა ხარ, კარგად ვგრძნიბ თავს, ყველაფერი რიგზეა.

ჰარი. ცოტა ვაშლი მოგართვი...

(ქეისს იხსნის)

აბა, გასინჯე, ჩემი ბაღისაა, როგორც მახსოვს, ბავშობიდან გიყვარდა ვაშლი... ხომ გეჭმევა?

გუკა. ვაშლი ჩემს ტვინზე უარყოფითად არ აისახება, ჰარი! რამდენადაც ვიცი, ვაშლი არ აგიჟებს, მადლობა ძღვენისთვის, ძალიან მეამა.

ჰარი. ანა, შინაა?

გუკა. ჰო, აბაზანაშია, ვერ გრძნობს თავს კარგად.

ჰარი. გასაგებია, ჩემი ნახვა არ სურს, მე მესმის.

გუკა. ცდები, ჰარი, უბრალოდ ძალიან დაიღალა.

ჰარი. მას არ ვუყვარვარ, რას გახდები, შეუძლებელიცაა მთელ მსოფლიოს მაინცდამაინც შენ უყვარდე... ცხადია არ მსიამოვნებს, გულზე რომ არ ვეხატები ჩემს რძალს, მაგრამ იქნებ ამანაც წამაქეზა... ორი წუთით შემოგირბინე... მალე წავალ....

გუკა. ამხელა მანძილი იმისთვის გამოარე, რომ ვაშლი მოგეტანა ჩემთვის?! არ იყო აუცილებელი, მენდე...

ჰარი. ვაშლზე არაა საქმე, გუკა... ვაშლი იქით იყოს, ვაშლზე გაცილებით არსებითი რამ უნდა მოგართვა...

(ჯიბიდან ჩეკს ამოიღებს, უწვდის)

აი, ეს შენთვის და ანასთვის, თავისთავად ცხადია, ვაშლებიც....

გუკა. (ჩეკს ჩამოართმევს, დასცქერის)

ეს რა არის?!

ჰარი. ჩეკია, ფული, მიდი და შეიძინე შენი საზაფხულო ბანაკი.

(გულღიად)

მიდი! მოემზადე აჭყივლებული მოზარდების მისაღებად. კარგად გაატარე დრო.

(წასასვლელად გაემზადება)

გუკა. ჰარი, აქ ოცდახუთი ათასი დოლარია.

ჰარი. მე და შენი დაიკოები თანაბრად დავიხარჯეთ, ამის შესახებ ხვალ ვაცნობებ მათ.

გუკა. არაფერი მესმის!

ჰარი. სიმართლე გითხრა, მეც არ მესმის რამ გადამაწყვეტინა საზაფხულო ბანაკის ყიდვა, თუმცა, თუკი ასე გინდა, ასეც იყოს...

გუკა. ცხადია, ანამ გთხოვა, როდის?!

ჰარი. რა მნიშვნელობა აქვს? მოვრჩეთ ამაზე. იმ დღეს ცოტათი ავღელდით ყველანი, აიღე ფული, იყიდე ის გიჟური ბანაკი.

გუკა. ჰარი!

ჰარი. ჰო!

გუკა. პირველ რიგში... გმადლობთ, ფულს რაც შეეხება, არ შემიძლია, ამ საჩუქრის მიღება, ჰარი.

ჰარი. ახლა მე ნუ გადამრევ, ძალიან გთხოვ. მთელი ექვსი კვირა დამჭირდა ეს გადაწყვეტილება რომ მიმეღო.

გუკა. ახსნა მიჭირს ჰარი, მაგრამ ვერაფრით მივიღებ ფულს.

ჰარი. რატომ არ მაძლევ უფლებას რაღაც გავაკეთო შენთვის? რატომ არ მაძლევ საშუალებას, გული გაგიხსნა და სიამოვნება მივიღო ამით... მინდა, ჩემი ძმისთვის რამე კარგი გავაკეთო?!

გუკა. უკვე გააკეთე! ახლა ყველაზე კარგი ის იქნება ჩემთვის, თუ ამ ჩეკს დახევ! ჩვენი სახლის რომელიმე მობინადრემ რომ გაიგოს ამხელა ფულით რომ დადიხარ, შენს მანქანამდეც ვერ მიღწევ.

ჰარი. ყველას აძლევ უფლებას იზრუნოს შენზე - ანას, პერლის, ჯესის, პოლინს, ყველას, შენი ძმის გარდა, რატომ ხდება ასე, ყოველთვის რატომ მრიცხავენ ოჯახიდან?

გუკა. დაიკოები ხანდაზმული ქვრივები არიან, ერთი სული აქვთ ვინმეზე იზრუნონ, საჩუქარი გავუკეთე ჩემი ავადმყოფობით, ჩემგან რა გინდა, ჰარი?!

ჰარი. ცამეტი წლის ასაკიდან თავჩაუხრელად ვმუშაობ, არ მქონია ღლაბუცის დრო, ბედის ნებიერაც არასდროს ვყოფილვარ!

გუკა. ნუღარ დავუბრუნდებით ამ თემას, ჰარი, ბედის ნებიერა გინდა იყო? გაგიჩარხავ.. ამ საქმეს, ამ საღამოსვე მოუყრი თავს დაიკოებს, სახალხოდ ვაცხადებ, რომ შენ ხარ ბედის ნებიერა!....

ჰარი. არაფერს გაბრალებ! ოჯახში თუ ორი ძმაა, ბუნებრივია, აქედან ერთ-ერთი ოფლს ღვრის შრომაში, ხოლო ის მეორე, რომელიც შინ დარჩა - ბედის ნებიერა ხდება.

გუკა. ჰარი არ მინდა უხეშობაში ჩამეთვალოს, მაგრან ანა ცუდად არის, წყალი გადაგვიკეტეს, მაცივარში თუ რამ გვქონდა გვილღვება, დღეს ნუ ვიკამათებთ იმაზე, თუ რატომ არ იყავი ჩვენს ოჯახში ბედის ნებიერა.

ჰარი. ოცდათერთმეტი წელი გავატარე ოჯახში და არცერთმა, არცერთხელ არ მიმღერა- „ დაბადების დღეს, გილოცავთ, ჰარი“!

გუკა (სასოწარკვეთილი)

არ არის მართალი. ყოველ წელს გიხდიდნენ დაბადების დღეს, ყოველ წელს ამშვენებდა სუფრას დიდი ტორტი.

ჰარი. დაბადების დღეს მიხდიდნენ, მართალია, ტორტიც ამშვენებდა სუფრას, მაგრამ არავის უმრერია: -„ დაბადების დღეს, გილოცავთ, ჰარი“!

გუკა. კარგი, ამ წელს მე ვიქირავებ გუნდს, შემდეგ კი ყველა ერთად ვიმღერებთ შენთვის: „ დაბადების დღეს, გილოცავთ, ჰარი“!

ჰარი. თერთმეტი წლისა გრძელტოტიან შარვალს ვატარებდი უკვე, თოთხმეტის რომ შევსრულდი, საულვაშე შემეღინღლა, როცა კინოში მივდიოდი დაბადების მეტრიკაც თან მიმქონდა, ბილეთის გამყიდველი არ მიჯერებდა, რომ ჯერ ბავშვი ვარ და დიდების ბილეთს მჩრიდა.

გუკა. ვიცი, ჰარი,ძალიან უცებ დაკაცდი.

ჰარი. ჩვენი საოჯახო ალბომი თუ გინახავს პერლისთან? იქ საერთოდ არ არის ჩემი ბავშობის ფოტო, თითქოს ჩავუქროლე ამ პერიოდს, სამაგიეროდ ათასობით შენი ფოტოა - ველოსიპედზე, დალაქთან და ერთიც ჩემი ფოტო - ოცდათვრამეტი წლის გამოშვების „ბიოიკში“ ვზივარ.

გუკა. მაპატიე, ჰარი!

ჰარი. აი, რა მინდა გითხრა, გუკა, აქამდე არავისთვის მითქვამს, არა მგონია ბიზნესისთვის იყო შექმნილი, არც ის მგონია, ოდესმე ფული გაიჩერო ხელში. ვერც პრობლემების გადაწყვეტა გეხერხება რიგიანად, ვფიქრობ, ჯერ კიდევ ბავშვი ხარ და განებივრებულ ბავშვად დარჩები, მაგრამ ღმერთი ნუ გამიწყრება და რომ იცოდე, რამდენი ღამე გამიტერებია იმაზე ფიქრში, თუ რატომ, რატომ მშურს ასე შენი... უცნაური რამ არის?! ჩემს მდგომარეობაში მყოფ კაცს შენი შურდეს?! რა არის ეს? რაც მე მაქვს, შენ ვერასდროს გექნება... მაგრამ რომ იცოდე, როგორ ძალიან მინდა, თუნდაც ერთხელ, ცხოვრებაში ერთადერთხელ მქონდეს ის, რაც შენ გაქვს.. ერთი საათის განმავლობაში მაინც განვიცადო, რას ნიშნავს იყო - ბედის ნებიერა!

გუკა. გინდა, გაკოცებ ახლა?

ჰარი. კარგი, დაივიწყე, გადავიფიქრე. არ მინდა ბედის ნებიერად ყოფნა. მითუმეტეს, რომ ჯესის და პოლინის კოცნების ატანა მომიწევს.

გუკა. გეცადა მაინც, იქნებ მოგეწონოს.

ჰარი. ვცადე, არ მომეწონა... რა იქნება თორმეტი ათასი რომ გასესხო? პატარა ბანაკს იქირავებ... ხუთი ბიჭუნა, ორი გოგონა...

გუკა. რა იქნება, ლოყაზე რომ გაკოცო?

ჰარი. მიმიფურთხებია ექიმის აზრისთვის, ჯერ ვერ ხარ ბოლომდე გამოჯანმრთელებული.... ჯერ კიდევ უნდა დადგე ფეხზე...

(მიდის, კარს მიიხურავს)

გუკა. ანა! ანა!

ანა. (საბანაო ხალათით შემოდის)

რა იყო, გუკა, რა მოხდა?

გუკა. (გაბრაზებული მიდი-მოდის, ცდილობს საჭირო სიტყვა და ინტონაცია მოიხელთოს)

რამე სთხოვე, ჰარის? ჩემს ძმას და დებს ოცდახუთი ათასი სთხოვე თუ არა საზაფხულო ბანაკისათვის?!

ანა. მე არ მითხოვნია, ისინი მთავაზობდნენ ექიმის ფულს, მე ვუთხარი, რომ ექიმისთვის კი არა, ბანაკისთვის გვჭირდებოდა ფული.

გუკა. შენ რა, ვერ ხვდები, რა დამამცირებელია ჩემთვის ნათესავისგან ფულის მიღება?! ვერ ხვდები?!

ანა. შენ არაფერი გითხოვნია მათთვის, შენ არავის დაუმცირებიხარ, ეს მე დამამცირეს. ეს მე ვიჯექი აქ, სკამზე, ესპანური ინკვიზიციის პირისპირ, შენ კი, შინაც არ იყავი ან დროს, შენ ამ დროს პარკში სეირნობდი მშვიდად..

გუკა. მშვიდად? მე მშვიად? მე დაქლიავებული ვსეირნობდი პარკში, ნარკოტიკებით დაქლიავებული, ანა!

ანა. ეგ სულერთია ჩემთვის!... დაგაქლიავეს თუ დაგაშტერეს! მე დამამცირეს აქ!... შემდეგ ჯერზე თავად იწვნიე, რას ნიშნავს დამცირება!

გუკა. (ხმამღლა)

წარმოდგენა გაქვს საერთოდ, როგორ ელაპარაკები ადამიანს, რომელსაც სულ ახლახან ნერვიული შეტევა ჰქონდა?! შენ რა, თანაგრძნობის უნარიც აღარ შეგრჩა ავადმყოფის მიმართ?!

ანა. (საპასუხო ყვირილით)

რომ არ გამოიყურები ავადმყოფივით?! შენ ახლა ჩვეულებრივად გამოიყურები, როგორიც მუდამ იყავი, ისეთი ხარ!

გუკა. მე არ გელაპარაკები ახლანდელ დროზე, ანა, მე იმ დროზე გელაპარაკები, როცა დათრგუნული ვიყავი....

ანა. (ყვირის)

ვისურვებდი ისევ დათრგუნული იყო და ასე უხეშად არ მელაპარაკებოდე!

ქალის ხმა მაღლიდან. ჰეი, ქვემოთ, იქნებ ოდესმე მოათაოთ! ხულიგნების წყვილია, რა!

ანა. (აივანზე გაიჭრება ყვირის)

ვის აბრალებთ ხულიგნობას, ვის?!

ქალის ხმა მაღლიდან. შენ და შენს ქმარს, რა გამოცნობა ამას უნდა?!

ანა. არ გაბედოთ ჩემი ქმრის ხსენება! შენი ქმარი, ჩემი ქმრის ფეხის ფრჩხილადაც არ ღირს! გგონიათ დაგვავიწყდა წყლის ამბავი, გგონიათ აღარ გვახსოვს, რაც გააკეთეთ?!

ქალის ხმა მაღლიდან. ჩემი ქმარი ერთ საათში მოვა და ენას თუ არ დაიმოკლებთ უწინდელზე უფრო ცივ შხაპს მიიღებთ მაღლიდან!

ანა. ხა, ხა, რაო? წყალს სადღა ნახავ, ავყია დედაკაცო, სადაა წყალი?!

გუკა. (გამოარიდებს აივანს)

ანა. გამოეცალე, წამოდი ანა..

(მაღლა მიმართავს) მე გიხდით ბოდიშს... ჩემს მეუღლეს ისეთი არაფერი უგულისხმია, უბრალოდ ვარკვევდით...

(ამ დროს წყალი ესხმება მაღლიდან, როგორც ჩანს დიდი ვედროდან გადმოასხეს თავზე, გუკა ოთახში შემოდის)

გუკა. მათ ისევ გააკეთეს ეს..

(სკამზე ჯდება)

ანა. სად იშოვეს წყალი? სად, სად უნდა ეშოვათ წყალი?!

გუკა. ასეთ ადამიანებს მუდამ აქვთ წყლის მარაგი, ისინი აგროვებენ და აგროვებენ წყალს. რათა სათანადო დროს ჩვენაირ ადამიანებს გადაასხან თავზე.

(ორივენი დათრგუნულები არიან, ერთხანს მძიმე სიჩუმეა)

ანა. (გუკას უცქერის)

მე ვფიქრობ, რომ ძალიან კარგად იქცევი ახლა, გუკა. მე ვფიქრობ, რომ ამ ჯერზე ყველაფერი შესანიშნავად შეაფასე, ეს ძალიან დიდი პროგრესია, გუკა, მე ვფიქრობ, შენ უკვე გამოატარე ეს ამბავი შენს თავში, გუკა, მე მართლა მჯერა რასაც გეუბნები, გუკა...

(მათ უკან აივანზე თოვლი წამოვა)

იქნებ აღარც კი გჭირდებოდეს ექიმი მე ისე ვამაყობ შენით, გუკა, ისე ვამაყობ... იმიტომ, რომ შენ უკეთესი ხარ, ვიდრე ისინი, „შენ ყველაზე უკეთესი ხარ, გუკა....

(თოვლი ჯერ ნელა მოდის, შემდეგ მეტად, გუკა იგრძნობს რაღაცას, მიტრიალდება, თოვლს უცქერის, ანა გუკას შესცქერის, შემდეგ ისიც აივნისკენ იცქირება, რათა დაადგინოს რამ ააღელვა მისი ქმარი. ერთმანეთს მიაცქერდებიან. გუკა საათს შეავლებს თვალს, ისევ თოვლს გახედავს, შემდეგ წამოდგება და კარადისაკენ გაემართება.... ანა უცქერის გუკას, გუკა კარადას გამოაღებს, იქიდან ნიჩაბს გამოიღებს, თოვლს გახედავს, ისევ საათს, ოთახს გადმოჭრის, ანას გვერდით ჩამოჯდება, ცალ ხელს მხარზე მოხვევს ცოლს, მეორე ხელში ნიჩაბი უჭირავს, ისმის რადიოს ხმა.)

დიქტორის ხმა.

გამარჯობათ, „უკანასკნელი ცნობები“ ექვს საათზე. როგორც ამინდის ბიურომ გაგვაფრთხილა, ჩვენს ქალაქში დიდი თოვლია მოსალოდნელი. თოვლსაწმენდი მანქანები სრულ მზადყოფნაშია: ქალაქის ხელისუფალნი თხოვნით მიმართავენ მოქალაქეებს ისინიც ჩაერთონ საერთო საქმეში, ნიჩბებით გამოეფინონ ქუჩაში და ყველას დაუმტკიცონ, როგორ შეუძლიათ ამ ქალაქის მაცხოვრებლებს ერთად შრომა და ერთად ცხოვრება.

ფ ა რ დ ა